Bahaya Pistol Mainan Diisi Minuman Dijual di Luar Pagar Sekolah

Zaman persekolahan adalah zaman yang sangat menyoronokkan. Kita hanya perlu memikirkan mengenai pembelajaran di sekolah dan tidak perlu memikirkan masalah lain seperti tanggungjawab kepada keluarga, kerjaya dan sebagainya. Ketika fasa ini jugalah kita biasanya mudah terpengaruh dengan perkara-perkara baru daripada rakan sebaya.

Beberapa bulan lepas, ramai guru melaporkan mengenai permainan fidget spinner yang dijual dalam kalangan pelajar di sekolah. Kini, antara permainan popular dalam kalangan pelajar sekolah rendah adalah pistol mainan yang diisi air minuman pelbagai perisa. Pistol ini sangat banyak dijual di luar pagar sekolah terutamanya di sekitar Kuala Lumpur.

Kerisauan mengenai perkara ini disuarakan oleh Cikgu Mohd Fadli Salleh, seorang guru yang kini mengajar di SK (1) Gombak.. Pihak iluminasi.com telah diberi kebenaran untuk mengulangsiarkan artikel beliau agar ibu bapa lebih cakna dan memandang serius akan perkara ini.

Gambar ini gambar mainan. Tapi artikel ini bukan main-main. Kau baca elok-elok dan ambil pengajaran. Ini sejumlah hasil rampasan 'perang' hari ini. Ini baru rampas dari 3 kelas. Sesi petang sekolah aku ada 12 kelas semuanya. Memang berguni-guni aku rampas tadi.

Ini bukan pistol air yang biasa. Yang ini sangat bahaya. Apa yang bahayanya?

Baik. Kau dengar sini. Dua atau tiga tahun lepas, murid aku umur lapan tahun tidak sedarkan diri berhari-hari. Senang kata, koma. Puas doktor cari punca, setelah kajian dibuat, mereka percaya punca utama adalah dari air minuman jenis 'spray' dalam mulut.

Hal ini aku pernah berkongsi dua atau tiga tahun lepas di wall aku. Dapat beribu share jugalah sebab benda itu tengah viral dan budak-budak suka. Lagipun harganya murah. Sekitar 50 sen hingga seringgit sahaja.

Kandungan air yang tidak tahu bila lagi dibuat, bahan kimia di dalam air, bahan kimia pada bekas plastik yang rendah kualiti, spring untuk sembur air yang berkarat dan bakteria-bakteria jahat yang banyak dalam minuman air jenis 'spray' itu dipercayai meracuni sistem badan murid aku dulu.

Aku hendak ulas lanjut pasal keracunan pun, bukan bidang aku. Karang nampak sangat aku buat-buat bijak padahal jahil dalam bab ini. Jadi aku cuma tulis apa yang disampaikan kat aku dulu dan tulis semula.

Hari ini aku kesan pistol air pula dijual diluar pagar sekolah. Harganya cukup murah, RM1 untuk dua pistol air ini. Memang murid mampu belilah. Pistol itu tiada masalah kalau diisi air dan buat main tembak-tembak. Yang jadi masalah ialah 'air minuman' dalam pistol tu.

Murid beli dan tembak dalam mulut untuk merasai air tu. Itu yang bahaya. Itu yang boleh mengundang maut jika silap gaya. Peniaga di luar pagar ni, sekolah tidak boleh halau. Luar pagar sekolah, bukan bidang kuasa guru lah.

Aku cuma boleh pesan kat murid supaya tidak membeli diluar pagar sekolah. Itu sahaja. Mereka peniaga pun tidak tahu juga benda ini bahaya. Esok aku akan jumpa peniaga di luar sekolah aku dan slow talk suruh dia jangan jual lagi benda ini.

Stok yang ada aku akan borong semua dengan dia. Ya lah, takkan hendak suruh dia buang gitu begitu sahaja kan? Kena fikir periuk nasi orang juga. Peniaga luar pagar pun bukan orang senang juga. Harap mereka bagi harga modal sudah lah kat aku esok.

Kau kalau jumpa pistol macam ni, tolong pesan kat peniaga jangan jual lagi. Kalau kau ada duit, kau borong semua. Lepas tu kau isi air paip, kau jual la semula. Dapat la modal kau balik. Silap-silap untung lagi.

Buat main tembak-tembak cukuplah. Jangan bagi budak-budak minum. Tambah-tambah anak-anak kita. Dan aku tidak kata kandungan air itu boleh membawa maut. Karang tak pasal-pasal aku kena saman.

Tapi aku sangsi dan sangat meragui. Lagipun kes beberapa tahun lalu masih terbayang di mata aku. Mujur murid aku akhirnya stabil setelah beberapa hari. 3-4 minggu jugalah dia cuti sebab kes ni. Sebelum benda sama berulang, baik kita beringat. Sebelum ada kejadian yang bakal kita kesali datang lagi, baik kita hati-hati. Sama-sama kita berpesan.


Restoran alzheimer : menu yang dipesan belum tentu dihantar

Pasti anda berasa marah jika makanan yang dipesan tersalah pesanan. Perut sudah berasa lapar, pasti perasaan marah makin membuak-buak. Bagaimana jika hari-hari tersalah hantar order? Pasti sudah tutup restoran tersebut. Terdapat sebuah restoran yang unik terletak di bandar Tokyo iaitu Restoran Salah Pesan atau lebih dikenali sebagai Restaurant of Order Mistakes. Walaupun namanya aneh namun ia tetap menarik perhatian umum untuk  merasai pengalaman menikmati makanan di sini. Ia merupakan satu konsep yang lain daripada yang lain.

Jika pertama kali memasuki restoran ini pasti akan terkejut melihat pelayan atau kakitangan restoran ini terdiri daripada golongan wanita tua. Anda boleh bayangkan pelayan yang melakukan tugasan menyambut tetamu dan mengambil pesanan terdiri daripada makcik serta nenek.

Bukan itu sahaja, golongan wanita yang mengambil pesanan ini merupakan individu yang mengalami penyakit alzheimer dan juga penyakit nyanyuk(dementia). Jika anda mendapat pesanan yang silap, anda tidak perlu berasa hairan kerana kesilapan pesanan tersebut merupakan konsep yang telah diwujudkan oleh pemilik restoran tersebut.

Penyakit alzheimer merupakan sejenis penyakit yang menurunkan fungsi saraf otak yang menyebabkan seseorang itu menjadi lupa. Pengunjung yang bertandang ke restoran ini tidak akan mendapat hidangan yang diinginkan seperti yang diminta. Bayangkan mereka sendiri tidak mampu untuk mengingati arahan yang diterima. Para pelayan ini juga sering kali lupa untuk menghantar minuman dan beberapa pesanan yang lain.

Suasana restoran tidak kelam kabut bahkan para pelanggan berasa terhibur dengan telatah para pekerja yang sedang bertugas. Para pelayan ini dilihat sentiasa seronok meskipun mereka tidak sedar akan kesilapan yang telah dilakukan sepanjang tempoh berkhidmat. Pelanggan pasti akan rasa simpati melihat nasib para pelayan yang berusia itu. Pelanggan pasti kagum melihat kegigihan warga tua yang mempunyai penyakit dementia menjalan rutin harian kehidupan mereka.

Walaupun waktu operasi restoran ini sangat singkat, namun ianya berjaya menyedarkan sesetengah pihak terhadap mereka yang mempunyai alzheimer dan dementia. Konsep ini berjaya membuktikan bahawa golongan ini tidak sama sekali disisihkan oleh masyarakat, malah masyarakat mahu untuk mendekati golongan tersebut.

Jika anda mahu belajar untuk bersabar maka di sini tempat yang sesuai untuk anda. Anda perlu bersabar dan bertenang setelah banyak kali meminta pesanan yang sama dan belum menerimanya. Kerana anda perlu ingat mereka bukan seperti manusia normal yang boleh mengingati sesuatu menu dengan mudah. Restoran ini beroperasi hanya 3 hari iaitu pada 2 hingga 4 Jun yang lepas.

Walaupun tempoh operasi yang singkat, restoran tersebut mempunyai permintaan yang tinggi untuk melanjutkan tempoh operasi. September merupakan bulan sambutan Hari Alzheimer Dunia yang mana kedai akan beroperasi sepanjang sambutan ini.


Kisah gadis yang masih hidup walaupun tubuh beku dilitupi salji

Bagaimana keadaan tubuh badan seseorang itu jika berada di tempat sejuk pada suhu di bawah 0 darjah celcius berjam-jam lamanya? Tentu ia sesuatu perkara yang menyiksakan. Terdapat satu kejadian yang menakjubkan telah berlaku kepada seorang wanita yang bernama Jean Hilliard. Jean merupakan seorang gadis remaja yang pada ketika itu baru berusia 19 tahun.

Pada tanggal Disember 1980, Jean dalam perjalanan pulang ke rumah orang tuanya di Lengby, Meinnesota setelah menemui rakannya. Jean memandu kereta dengan berhati-hati disebabkan jalanraya pada ketika itu agak licin kerana diselaputi salji yang tebal.

Malang tidak berbau apabila kereta yang dipandu oleh Jean hilang kawalan secara tiba-tiba setelah melalui laluan yang berais dan menyebabkan dia terbabas ke dalam parit. Akibat dari kemalangan tersebut keretanya rosak teruk dan tidak boleh digunakan lagi pada waktu itu. Walaubagaimanapun Jean terselamat dan tidak mengalami kecederaan yang serius.

Keadaan cuaca pada ketika waktu sangat sejuk disebabkan salji yang tebal dan berangin, suhu pada waktu itu adalah -22 darjah celcius. Apa sahaja perkara boleh berlaku dalam keadaan cuaca sebegini seperti hiportermia iaitu suhu badan turun secara mengejut sehingga boleh menyebabkan kematian. Jean tidak mempedulikan keadaan cuaca di luar dan lantas keluar untuk mencari bantuan.

Jean berjalan menuju ke rumah rakannya yang terletak sejauh 3 kilometer dari tempat kejadian tersebut. Apabila hampir tiba di laluan rumah rakannya, tubuh Jean mula merasa berat dan terus pengsan. Keadaan ini disebabkan oleh tubuh Jean yang mengalami keletihan dan juga penghidratan disebabkan kekurangan air dalam badan.

Jean ditemui kaku pada jam 7 pagi oleh Wandy iaitu rakan yang dia ingin temui untuk meminta bantuan. Tubuh badan Jean menjadi kaku dan keras disebabkan tubuhnya diselaputi oleh salji yang tebal selama berjam-jam. Jean terus dibawa ke hospital dengan harapan dapat diselamatkan walaupun ianya sesuatu yang mustahil kerana dirinya sudah beku.

Dr George yang memeriksa keadaan Jean tidak yakin bahawa dia dapat diselamatkan disebabkan badan mangsa terlalu keras seperti daging yang baru dikeluarkan dari peti ais. Bagaimana untuk melakukan rawatan kerana segala jenis jarum tidak dapat menembusi tubuh badannya disebabkan semuanya dalam keadaan keras. Pemeriksaan juga mendapati bahawa jantung Jean berdegup perlahan iaitu 8 degupan selama seminit.

Apa yang mampu dilakukan oleh doktor tersebut hanya meletakkan beberapa pek hangat di sekeliling tubuh Jean dengan harapan alat itu dapat memanaskan serta meningkatkan suhu badan Jean. Pada jam 1 tengahari Jean mula sedarkan diri setelah menjalani proses pemanasan badan. Setelah 2 jam sedarkan diri, Jean mula mengalami kekejangan yang teruk.

Walaupun Jean sudah sedarkan diri, namun dia di khuatiri mengalami kerosakan otak yang serius dan juga mengalami frostbite yang sangat parah sehingga menyebabkan kakinya dipotong. Gadis ini sangat bernasib baik kerana tidak mengalami sebarang komplikasi tersebut.

Jean mula menggerakkan tangannya setelah sehari selepas sedar. Jean dimasukkan ke dalam ICU selama 6 hari seterusnya dipindahkan ke wad biasa selama 49 hari. Para doktor begitu kagum dengan kejadian tersebut kerana ia sesuatu jarang berlaku dalam sejarah perubatan.


Berapa Gaji Anda Perlu Ada Untuk Beli Rumah di Malaysia?

Jika anda ingin tahu berapakah kadar kemampuan anda, kini anda tidak perlu mengira lagi. Dengan menggunakan data dan perkiraan anggaran, berikut adalah senarai jadual yang mungkin memberi anda gambaran lebih jelas berapakah pendapatan yang anda perlukan untuk membeli rumah di Malaysia.

Harus diingatkan, perkiraan ini adalah andaian anda tidak mempunyai banyak komitmen lain seperti hutang kad kredit, pinjaman peribadi dan apa saja bentuk pinjaman lain yang akan mengurangkan kadar ratio hutang : pendapatan anda.

Selain pembayaran kontrak perjanjian jual beli, kontrak pinjaman dan duti setem yang dikenakan, besar kemungkinan anda juga perlu menambah beberapa ribu lagi untuk perlindungan takaful MRTT atau MLTT dan juga kos pengubahsuaian, seperti pemasangan kabinet dapur dan pendawaian.

Ini bermaksud, sebagai satu panduan mudah, secara amnya setiap individu perlu menyediakan 20% wang tunai untuk memudahkan urusan jual beli rumah mereka sebelum mereka membeli sebuah rumah.

Ada beberapa cara untuk membantu pihak pembeli mendapatkan jumlah 20% yang diperlukan tetapi harus diingatkan, cara yang paling baik adalah dengan menabung dan melabur, atau anda mungkin juga boleh mengeluarkan carumah akaun 2 dari tabung KWSP anda bagi tujuan tersebut.

Apa yang lebih baik, pastikan nilai ansuran anda itu selaras dengan kemampuan anda dalam bentuk bulanan dan anda mempunyai simpanan kecemasan sekiranya berlaku keadaan yang memerlukan.

How Much Salary Do I Need to Earn to Buy A House (The Star)


Lima Perkara Yang Membatalkan Perkahwinan Secara Automatik

Islam sangat-sangat menganjurkan perkahwinan malahan dalam Islam, perkahwinan itu adalah satu tuntutan wajib sebelum sebuah pasangan dibenarkan untuk melakukan hubungan seks sesama mereka. Perkahwinan yang baik adalah perkahwinan di mana suami dan isteri faham serta tahu tanggungjawab mereka berdua, saling sayang menyayang serta saling berlaku adil sesama mereka.

Walaupun begitu, ada juga keadaan dan situasi di mana sesebuah perkahwinan itu perlu diceraikan atau diletakkan sebagai tidak sah, jika dilanggar beberapa perkara. Baru-baru ini pula, negara kita dikejutkan dengan kisah pertengkaran Hafiz Hamidun serta isterinya yang Hafiz ragui status cerai selepas mereka berkahwin.

Bagaimanakah situasi di mana sesebuah perkahwinan itu terbatal menurut Islam? Berikut adalah beberapa situasi tertentu di mana sesebuah perkahwinan itu boleh jadi terbatal.

Apabila berlaku situasi seperti ini, secara mudahnya perkahwinan itu sudah terbatal melainkan memang wujud pengakuan daripada suami yang dia sudahpun menceraikan isterinya. JIka seorang wanita itu dinikahi sekian lama walaupun dah beranak pinak dan didapati dia sebenarnya isteri orang, wajib untuk suami barunya menceraikan wanita itu.

Tempoh idah untuk wanita yang bercerai atau kematian suami berbeza-beza mengikut situasi wanita itu ketika insiden itu berlaku. Jika berlaku pernikahan dalam tempoh idah belum tamat, pernikahan itu perlu dibatalkan bagi memastikan badan wanita tersebut benar-benar bersedia dan tidak berlaku sebarang salah faham jika terhasil janin yang dikhuatiri akan mewujudkan sengketa sesama suami isteri.

Kehadiran wali dalam setiap ijab dan kabul adalah wajib kerana wali adalah rukun kepada pernikahan. Perkahwinan yang dilakukan tanpa kehadiran wali pihak wanita atau wali yang telah dilantik oleh pihak yang layak membuatkan sesebuah perkahwinan itu perlu dibatalkan segera, kerana dikhuatiri sepanjang perkahwinan tersebut, hubungan kedua suami isteri itu adalah zina.

Sesebuah perkahwinan hanya sah jika ia mendapat persetujuan semua pihak yang terlibat, khasnya pihak suami dan isteri. Walaupun begitu kerap juga berlaku kes-kes di mana sebelah pihak, terutamanya pihak wanita yang dipaksa berkahwin dengan lelaki pilihan keluarga mereka tanpa kerelaan dia. Perkahwinan seperti ini, walaupun pada dasarnya nampak seperti dilakukan dengan sah, perlu dibatalkan kerana sesuatu pernikahan itu memerlukan persetujuan bersama dari kedua-dua pihak yang akan diijab kabul.

Dengan kemajuan teknologi perubatan sekarang ini, tidak menghairankan jika seseorang lelaki mampu menjadi serupa seperti seorang wanita dari segi fizikal termasuklah kemaluannya. JIka seseorang lelaki itu sudahpun dinikahkan dengan wanita/lelaki tersebut tanpa si suami mengetahui jantina sebenar 'isterinya' itu, status perkahwinan mereka adalah tidak sah kerana tidak mungkin lelaki sama lelaki boleh dinikahkan secara sah. Perkara yang sama juga terpakai dalam kes wanita mengahwini lelaki yang asalnya wanita.

Jika perkahwinan itu berlaku di antara dua orang sama jantina yang sama-sama setuju dan sedar persamaan jantina mereka,  tidak wujud perlunya dibatalkan perkahwinan kerana perkahwinan mereka memang tidak sah sejak mula lagi.


Apakah yang berlaku sekiranya pesawat disambar petir?

Adakah anda seorang yang sering bercuti dan melancong ke luar negara? ataupun adakah anda seorang yang sentiasa sibuk dan perlu ke tempat-tempat yang jauh dengan menaiki kapal terbang? Pernahkah anda terfikir, adakah kapal terbang yang anda naiki selamat ketika berada di udara? adakah ia berisiko untuk disambar petir?

Kebanyakan kapal terbang yang wujud pada masa kini mempunyai lapisan luar yang diperbuat daripada aluminium - sejenis logam pengalir haba yang sangat baik. Perkara yang paling utama untuk melindungi kapal terbang daripada panahan petir adalah dengan mengalirkan arus elektrik daripada titik impak panahan petir kepada titk yang lain tanpa gangguan dan lencongan ke dalam pesawat.

Mengikut anggaran, setiap kapal terbang komersil akan disambar petir sekurang-kurangnya satu kali dalam setahun. Antara kemalangan yang direkodkan yang berpunca daripada panahan petir adalah pada tahun 1967 apabila tangki minyak kapal terbang meletup dan mengakibatkan pesawat tersebut terhempas.

Secara umumnya, titik kritikal ataupun bahagian pertama yang sering disambar petir adalah pada bahagian "hidung" kapal terbang ataupun bahagian sayap kapal terbang. Disebabkan oleh kapal terbang yang bergerak bertentangan dengan cas elektrik tersebut, ia akan keluar pada bahagian ekor pesawat (seperti yang telah dijelaskan oleh Gauss's Law).

Menurut seorang juruterbang dan juga seorang penulis, Patrick Smith, kapal terbang sering disambar petir lebih kerap berbanding apa yang anda jangkakan.

Professor Mamu Haddad, menjelaskan bahawa pesawat moden diperbuat daripada komposit karbon ringan yang ditutup dengan lapisan tembaga nipis. Pesawat Dreamliners dan Boeing Airbus A350s mempunyai binaan ini, dan ia akan menjadi ruangan dalaman pesawat dilindungi daripada arus eletrik.

Menurutnya, perkara yang paing utama adalah tangki bahan api pesawat tidak boleh terdedah kepada percikan kilat. itulah sebabnya mengapa bahagian dalaman pesawat perlu diperbuat daripada bahan-bahan yang kuat dan boleh menampung haba setinggi 30,000C.

Menurut kajian, pesawat akan lebih cenderung untuk terkena panahan petir apabila pesawat tersebut terbang melalui awan kumulonimbus yang berada pada ketinggian antara dua hingga lima kilometer (6,500-16,500 kaki) dari tanah.

Namun, risiko untuk panahan petir merosakkan kapal terbang adalah amat rendah. Oleh hal yang demikian, para pengkaji mengatakan bahawa ia merupakan satu perkara yang tidak perlu dirisaukan.

Sekiranya panahan petir terkena kapal terbang, para penumpang akan mendengar satu bunyi dentuman yang kuat dan melihat cahaya putih yang cerah. Namun demikian, para penumpang dan kru-kru pesawat tidak akan merasakan cas elektrikk mengalir kerana ia terlalu rendah dan tidak berbahaya. Mungkin badan pesawat akan mengalami kesan kerosakan, namun ia adalah terlalu kecil dan tidak akan merosakkan dan membahayakan pesawat.

Pada tahun 2010, dua orang telah terkorban apabila sebuah pesawat Boeing 737-700 dari Bogota telah disambar petir dan terpecah kepada tiga bahagian dan telah terhempas di kawasan Pulau San Andres. Namun, menurut laporan, panahan petir bukanlah faktor utama kemalangan ini berlaku. Sebaliknya, kemalangan ini terjadi dengan kehadiran rintangan angin yang tinggi semasa petir menyambar pesawat tersebut.

Kesimpulannya, industri aerospace adalah sangat konservatif, dan mereka akan mengutamakn keselamatan semua penumpang dan juga kru yang berada di dalam pesawat. Setiap pesawat akan melalui ujian yang amat ketat bagi memastikan pesawat tersebut adalah selamat untuk dinaiki dan tidak akan mengalami sebarang kerosakan yang terlalu serius.


Sejarah Penciptaan dan Persengketaan Jenama Adidas dan Puma

Selain Nike, jenama Adidas dan Puma adalah 2 jenama barangan sukan yang sangat popular di seluruh dunia. Jenama-jenama ini memonopoli beberapa kategori sukan antaranya sepak dan lumba lari melalui tajaan atlit-atlit profesional seperti Usain Bolt (pemegang rekod 100m dunia) dan Paul Pogba (pemain bola sepak Perancis).

Tahukah anda, terdapat  sejarah menarik mengenai asal-usul jenama Adidas dan Puma?

Sekiranya anda tidak tahu, jenama Adidas diasaskan oleh Adi Dassler manakala jenama Puma pula diasaskan oleh Rudolf Dassler. Pada 1920, Adi dan abangnya Rudolf telah bekerjasama menubuhkan sebuah syarikat membuat kasut di sebuah pekan kecil di Jerman yang dipanggil Herzogenaurach.

Syarikat mereka dikenali sebagai Gebrüder Dassler Schuhfabrik (Syarikat Kasut Adik Beradik Dassler). Adolf Dassler mempelajari kemahiran membuat kasut daripada bapanya yang juga bekerja di sebuah kilang membuat kasut. Gabungan kedua-dua adik beradik ini adalah sesuatu yang menarik memandangkan Adi merupakan seorang pembuat kasut yang bagus sementara abangnya Rudolf pula seorang jurujual yang cekap.

Perniagaan mereka melonjak naik setelah atlit tajaan mereka Jesse Owens berjaya memenangi 4 pingat emas pada Sukan Olimpik 1936.

Ketika Adolf Hitler meluaskan penguasaannya ketika Perang Dunia ke 2 sekitar tahun 1933, kedua-dua adik beradik Dassler ini menyertai pasukan askar Nazi. Ketika Perang Dunia ke 2 inilah terjadinya beberapa salah faham antara kedua beradik ini yang menyebabkan keduanya mengambil keputusan untuk berpisah dan membawa haluan masing-masing.

Pada tahun 1948, kedua-duanya telah mengambil keputusan untuk membubarkan syarikat yang mereka tubuhkan. Aset syarikat dan pekerja-pekerja yang dimiliki syarikat dibahagi sama rata antara keduanya.

Setelah membawa haluan masing-masing, Adi telah menubuhkan syarikat Adidas, hasil kombinasi namanya "ADI DASsler". Rudolf turut mengambil pendekatan serupa dengan menamakan syarikatnya "Rudo" (sempena namanya Rudolf Dassler) sebelum ditukar kepada Puma.

Kedua-duanya membina kilang kasut berhampiran sungai Aurach, bertentangan antara satu sama lain. Ketika itu, sebahagian besar penduduk di bandar Herzogenaurach bekerja di kedua-dua syarikat ini.

Kedudukan kedua kilang ini yang dipisahkan oleh Sungai Aurach, dan ditambah pula persengketaan antara Adi dan Rudolf dikatakan telah menyebabkan pekerja daripada kedua-dua syarikat ini tidak sebulu dan memusuhi antara satu sama lain.

Antara perkara pelik yang berlaku adalah pekerja daripada syarikat Adidas adalah dilarang untuk bergaul dan mengahwini seseorang yang bekerja di syarikat Puma dan begitulah sebaliknya. Malah, layanan terhadap seseorang itu juga akan berbeza mengikut jenama kasut yang mereka pakai.

Kedua-dua syarikat ini juga mempunyai kelebihan masing-masing. Puma yang diketuai oleh Rudolf lebih bijak menjual produk manakala Adidas pula lebih mahir menghasilkan kasut daripada segi teknikal dan mempunyai hubungan baik dengan ramai atlit, seterusnya memudahkan mereka menghasilkan kasut yang berkualiti.


Bagaimana Korupsi Pasukan Polis di Korea Selatan Memenjarakan Remaja Ini Selama 10 Tahun

Pada 10 Ogos 2000, seorang pemandu teksi yang dikenali dengan nama Yoo berumur 42 tahun, membuat panggilan kecemasan menggunakan radio teksi kepada pejabatnya. Dia mengatakan sedang dirompak betul-betul di simpang empat yang dikenali dengan nama persimpangan Yakchon, dalam daerah Iksan, Korea Selatan.

Tidak lama kemudian, pasukan perubatan yang hadir menemui Yoo dalam teksinya dengan kesan tikaman pada bahu, dada dan pinggang. Dia cuba dikejarkan ke hospital tetapi meninggal dunia tidak lama kemudian.

Berdekatan persimpangan tersebut, ada sebuah kafe menjual teh. Seorang remaja 15 tahun bernama Choi Hyun-woo yang bekerja untuk mencari duit poket, terlihat pembunuhan berlaku.

Dengan menggunakan keterangan daripada Hyun-woo, pihak polis mendapatkan lakaran wajah suspek - namun 3 hari kemudian, polis menangkap Hyun-woo pula sebagai suspek utama pembunuhan.

Tanpa sebab, Hyun-woo dituduh menyebabkan kematian Yoo kerana pertengkaran semasa berada dalam teksi. Pihak polis yang menyiasatmenyiasa kerana mahu kerja senang, menggunakan kekerasan dan paksaan ketika Hyun-woo dalam tahanan, berjaya mendapatkan pengakuan palsu dari Hyun-woo; menyabitkan dia dengan kesalahan membunuh Yoo.

Choi Hyun-woo dijatuhkan hukuman penjara 10 tahun oleh Mahkamah Tinggi Gwangju, Korea Selatan bermula bulan Mei 2001 ketika masih remaja.

Park Joon-young adalah seorang peguam yang mendapat tahu tentang kes Hyun-woo, hanya selepas Hyun-woo dibebaskan dari penjara.

Itupun melalui seorang wartawan yang terlibat dengan penyiaran dokumentari di saluran SBS TV, berkenaan kes-kes serupa ini.  Joon-young melihat peluang besar untuk membantu agar dia jadi lebih terkenal dalam kerjayanya sebagai seorang peguam. Itu memang niatnya.

Semenjak bergelar peguam, Joon-young terlalu terikut-ikut dengan emosi sehinggakan banyak mengambil kes-kes orang kebanyakan dengan cara pro-bono, tanpa bayaran. Dia diisytiharkan bankrap, tidak lagi mampu menyewa pejabat dan gagal menanggung keluarganya yang mempunyai 3 orang anak.

Tahap kewangannya yang teruk menyebabkan dia terpaksa merayu kepada orang ramai melalui sistem crowdfunding, untuk meneruskan kerjayanya.

Sehinggalah dia nampak peluang untuk membuka semula kes yang berlaku di Iksan 10 tahun lalu, selepas kerajaan Korea Selatan mengumumkan pada 25 Julai 2015 kebenaran untuk membuka semula kes-kes lama yang telah pun diputuskan di mahkamah.

Tahun 2003, hampir 3 tahun Hyun-woo meringkuk di penjara, Balai Polis di daerah Gunsan mendapat panggilan telefon daripada seseorang yang mengaku dia adalah pembunuh sebenar dalam insiden tersebut.

Tangkapan dilakukan, namun bukti pengakuan yang timbul belum cukup untuk membebaskan Choi Hyun-woo dari hukumannya. Pihak polis gagal mengemukakan hujah kukuh untuk menyokong keterangan baru itu.

Choi Hyun-woo menghabiskan hukuman 10 tahun penjara sehinggalah dibebaskan pada 2013.

Selepas keluar daripada penjara, hidupnya benar-benar perit kerana bukan sekadar terpaksa hidup sebagai seorang bekas banduan, beliau juga menghadapi kesukaran kewangan.

Hyun-woo perlu menanggung pampasan yang dibayar kepada keluarga pemandu teksi tersebut sebanyak RM520 ribu, yang dibayar secara ansuran tetap setiap bulan.

Pada tahun 2015, Park Joon-young menghubungi Hyun-woo dan menawarkan diri untuk membuka semula siasatan terhadap kes beliau 10 tahun lalu.

Tujuan Joon-young pada awalnya hendak menjadikan kes itu sebagai batu loncatan beliau namun perasaannya sedikit demi sedikit berubah.

Hasil penyiasatan dan semakan bukti yang diperolehi melalui kes yang dikenali sebagai 'Iksan Murder Case' itu membuatkan Joon-young mula menyedari tanggungjawab sebenar yang dia pikul, untuk membetulkan ketidak adilan yang telah berlaku.

Menyedari bukti salah guna kuasa oleh pihak polis ketika dalam penyiasatan kes di Iksan, Joon-young berhadapan dengan risiko besar dalam membantu Hyun-woo. Dia akan perlu berhadapan dengan pasukan polis yang tidak mahu reputasi mereka dicalarkan dan pihak pendakwaraya yang membantah tindakan Joon-young membuka semula kes tersebut.

Joon-young menggunakan beberapa bukti yang menunjukkan Hyun-woo tidak mungkin mampu menyebabkan kematian Yoo. Selain itu tidak ada kesan darah mangsa pada mana-mana barang kepunyaan Hyun-woo. Siasatan polis mendapati tidak terdapat kesan cap jari Hyun-woo di tempat kejadian.

Joon-young juga berjaya mendapatkan pengakuan dari Hyun-woo yang dia dipaksa dan dibelasah untuk mengaku bersalah dalam kes tersebut oleh pegawai-pegawai penyiasat. Salah satu bukti terkuat yang turut didedahkan, adalah data rekod meter teksi itu yang selama ini disembunyikan oleh penyiasat, membuktikan mustahil Hyun-woo menaiki teksi tersebut.

Akhirnya, berdasarkan bukti-bukti baru yang ada, Joon-young memohon perbicaraan semula bagi kes Choi Hyun-woo dari pihak mahkamah.

Joon Young turut sama dibantu sokongan orang ramai yang mendesak pihak polis supaya membersihkan imej pihak berkuasa.

Usaha Joon-young berhasil apabila mahkamah menarik balik semua tuduhan ke atas Choi Hyun-woo melalui perbicaraan semula, sekaligus membersihkan nama Hyun-woo daripada tuduhan bunuh dalam kes tersebut.

Choi Hyun-Woo bebas daripada semua tuduhan pada 17 November 2016, 16 tahun selepas beliau disabitkan kesalahan membunuh Yoo.

Pegawai-pegawai penyiasat yang memalsukan bukti dibawa ke muka pengadilan. Namun sehingga Februari 2017, mereka yang terlibat menafikan tuduhan dan minta dibicarakan. Belum ada sebarang permohonan maaf daripada pihak polis, hakim dan pendakwa dikeluarkan kepada keluarga Choi Hyun-woo atas tuduhan palsu yang mengambil 10 tahun dari hidupnya itu.

Park Joon-young yang mengambil kes itu hanya untuk mempopularkan dirinya, mengakui dirinya banyak belajar daripada pengalaman dia mengendalikan kes Choi Hyun-woo ini.

Nasib menyebelahi Joon-young apabila lebih ramai orang yang memohon dia membuka semula kes-kes lama yang telah dipendamkan, dalam membantu mereka yang senasib dengan Hyun-woo.

Park Joon-young meneruskan kerjayanya sebagai seorang peguam pro-bono sehingga kini, mempertahakan hak dan kepentingan orang awam.

Choi Hyun-Woo pula meneruskan kehidupan beliau, telah berkahwin serta mempunyai dua orang cahaya mata.

Kisah persahabatan mereka diabadikan dalam filem 'Jaesim' atau 'New Trial' yang ditayangkan pada tahun 2017 di Korea Selatan.


Sejarah IKEA Syarikat Perabot Terbesar Dunia

Ikea merupakan sebuah syarikat menjual perabot yang tidak perlu diperkenalkan lagi. Dengan rekaan perabut yang ringkas dan terkini, ianya menjadi pilihan golongan muda untuk menghiasi kediaman mereka dengan rekabentuk konsep moden.

Ketika artikel ini ditulis, di Malaysia sudah terdapat 2 buah kedai IKEA dibuka, sebuah di Damansara dan sebuah lagi terletak di Cheras. Dalam masa terdekat, dua buah kedai IKEA akan dibuka - satu di Pulau Pinang dan satu lagi di Johor. Kali ini, kami ini berkongsi beberapa info menarik mengenai Ikea yang mungkin ramai tidak tahu.

IKEA ditubuhkan oleh Ingvar Kamprad yang berasal dari Sweden. Ketika itu beliau baru sahaja berumur 17 tahun. Bapanya telah memberinya wang hadiah setelah beliau berjaya menamatkan pelajaran. Wang tersebut telah digunakan untuk memulakan bisnesnya untuk membeli barang-barang dalam jumlah pukal untuk dijual semula. Maka, lahirlah IKEA.

Di peringkat awal, beliau menjual pelbagai barangan seperti jam, kad ucapan, pen dan lain-lain lagi. Dengan membeli barangan dalam kuantiti yang besar, beliau dapat membuat keuntungan dengan menjualnya semula kepada masyarakat setempat. Kira-kira 5 tahun kemudian, barulah IKEA mula menjual perabot.

IKEA bukanlah sebuah perkataan dalam bahasa Sweden sebaliknya merupakan sebuah akronim hasil gabungan nama pengasasnya I dan K (Ingvar Kamprad), E (Elmtaryd - nama kawasan ladang beliau membesar) dan A (Agunnaryd - nama bandar lokasi ladang tersebut).

Pengasas IKEA, Ingvar Kamprad adalah seorang dyslexia. Maka, setiap produk yang dijual di IKEA mestilah merujuk kepada sesuatu perkara bagi memudahkannya diingati. Sebagai contoh, barangan kelengkapan tandas diberi nama berdasarkan nama-nama tasik dan sungai.

Antara ciriutama yang membezakan IKEA dan penjual barangan perabot lain adalah perabot-perabot yang dijual di IKEA kebanyakannya adalah jenis pasang siap dimana pembeli perlu memasangnya sendiri setibanya mereka di rumah. Dari manakan konsep ini mula digunakan oleh IKEA?

Idea ini bermula apabila salah seorang pekerja IKEA, Gillis Lundgren menghadapi kesukaran memuatkan meja kayu yang dibeli ke dalam bonet keretanya. Maka, beliau mengambil keputusan untuk membuka keempat-empat kaki meja tersebut sebelum berjaya dimasukkan ke dalam kereta.

Beliau kemudiannya memaklumkan masalah tersebut dan cara penyelesaiannya kepada IKEA sebelum konsep itu secara rasminya digunakan oleh IKEA pada tahun 1956.

Kini, pengasas IKEA merupakan antara orang terkaya di dunia dengan kekayaan diangarkan RM 14.36 bilion. Sehingga bulan Ogos 2017, 400 buah cawangan kedai IKEA telah dibuka di 49 buah negara. Menariknya, walaupun syarikat ini bermula di Sweden, ibu pejabatnya kini beroperasi di Belanda.

Selain perabot, IKEA sememangnya popular dalam kalangan rakyat Malaysia yang gemar menikmati bebola dagingnya. Sesetengah rakyat Malaysia beranggapan barangan perabot yang dijual di IKEA lebih mahal berbanding kedai perabot lain tetapi jika dibuat perbandingan, ianya tidaklah begitu tepat kerana ada sesetengah barangan yang dijual di IKEA sebenarnya lebih murah dan berbaloi untuk dibeli.


10 Persoalan dan Jawapan Berkaitan Fenomena Pondan Yang Semakin Popular di Malaysia

Entah apa yang berlaku, dengan tiba-tiba di negara kita muncul ramai pula lelaki-lelaki yang telah pun menjadikan diri mereka wanita. Bukan sekadar wanita, malahan wanita seksi pula.

Aduh sakit betul jiwa bila ada orang kongsikan gambar 'wanita-wanita' ini yang seksi dengan gaya menggoda. Artikel ini ditulis bukan dengan niat ingin menerangkan kesalahan-kesalahan yang dilakukan oleh golongan-golongan ini tetapi lebih kepada untuk mempersiapkan masyarakat dan orang ramai apa reaksi yang sebenarnya yang patut kita berikan, apabila kita berhadapan dengan mereka atau video mereka?

Sebenarnya, tidak ada masalah untuk menonton video yang mereka muat naik itu cuma syaratnya ada.

Syaratnya, jika anda merasakan ada keinginan nafsu syahwat pada mereka, sudah jatuh haram pada anda menonton video tersebut walaupun mereka sama jantina dengan anda.

Tidak. Ini kerana mereka sudah menyerupai wanita jadi naluri kita tetap akan 'tergoncang' melihat mereka yang mempunyai badan seakan-akan wanita. Usahlah risau jika anda ada rasa 'tertarik' tu tetapi ingatlah, bila terbit rasa keinginan itu, hentilah menonton mereka-mereka ini.

Boleh. Berkawan dengan mereka tidak ada masalah. Berkawan dengan niat untuk cuba mengambil kesempatan tidak patut dilakukan.

Bergantung juga kepada nafsu. Adakah anda merasakan seronok ketika berpegangan tangan dengan mereka? Adakah wujud tarikan seksual pada anda apabila melihat mereka? Jika ya, anda tetap haram untuk bersalaman dengan mereka walaupun mereka lelaki.

Dalam situasi ini, anda kena bezakan - katakanlah anda baru lepas main futsal berpeluh-peluh dan rakan anda membuka baju sehingga nampak puting, adakah puting dia merangsang anda? Jika dalam situasi itu tidak merangsang anda, tidak mengapa, lagipun berapa ramai lelaki yang tergoda dengan dada rakan sendiri? Namun jika anda terangsang serta ingin menghulurkan tangan apabila ditayangkan buah dada palsu, perbuatan itu ditegah oleh Islam dan jauhilah. Alihkanlah pandangan anda secepat mungkin sebelum tangan anda menyentuh tubuh mereka.

Kami tidak pasti mengapa. Hipotesis kami - terlalu ramai lelaki yang ingin mencabar kaum wanita supaya menghias diri lebih cantik berbanding lelaki-lelaki lembut ini yang pada fizikalnya, memang boleh dikatakan mampu mengalahkan majoriti wanita-wanita di luar sana. Mungkin anda ada pandangan lain, sila kongsikan.

Andaikan anda tidak tahu gambar di atas sebenarnya lelaki, siapa yang anda nampak?

Anda akan nampak seorang wanita yang seksi. Dari segi potongan badan, punggung, alur dada dan gaya menggoda, memang mampu membuatkan sesiapa pun cair. Saya akui, jika saya tak tahu, saya akan katakan 'wanita' di dalam gambar di atas adalah seorang gadis yang cun-melecun.

Pada pendapat kami, tertarik kepada sesuatu yang kita nampak cantik dari segi luaran itu adalah normal dan tidaklah membuktikan kecenderungan untuk menjadi songsang. Bagaimanapun, alihkanlah pandangan.

Walau bagaimanapun, apabila anda sudah tahu dan apabila anda sudah jelas dia lelaki lalu anda masih lagi nak intai-intai, ya besar kemungkinan anda tidak normal.

Benar. Kita perlu sedar walaupun pada asasnya berkawan dengan golongan ini tidaklah diharamkan tetapi amat mudah untuk situasi itu jadi haram. Apa reaksi kita ketika itulah yang akan menentukan status perhubungan kita dengan mereka.

Adakah syahwat kita terjentik atau kita yakin kita tidak langsung terasa sedikit pun daya tarikan pada mereka ini? Jika anda yakin anda langsung tidak ada tarikan pada mereka, tahniahlah. Penulis melihat wajah lelaki di soalan nombor 8 pun bergetar-getar jantung.

Kerana ada di kalangan ahli masyarakat kita tidak peduli hal halal haram.

Itu saja penjelasan yang mampu kami berikan kerana terlalu mudah video-video yang memaparkan individu-individu songsang ini disebarkan merata-rata. Jika umat Islam di Malaysia kembali pada fitrah dan syarak, Insya Allah populariti mereka ini akan tenggelam.


6 Sumbangan Kumpulan Hacker "Anonymous" Kepada Dunia

Dalam senarai 12 hacker paling power di dunia, iluminasi.com ada menyelitkan satu kumpulan penggodam yang agak berbisa. Ia dikenali sebagai Anonymous yang bermaksud "tanpa nama". Anonymous adalah sebuah kumpulan penggodam topi putih tanpa apa-apa matlamat. Namun, mereka ingin memerangi penapisan berita, menggalakkan kebebasan bersuara dan juga menentang kerajaan yang menidakkan hak rakyat.

Pendek kata, prinsip yang dipegang oleh Anonymous adalah anti-penindasan. iluminasi.com ingin berkongsi 6 sumbangan Anonymous terhadap dunia.

Selepas pemilihan semula Mahmud Ahmadinejad yang kontroversi dan dipertikai pada 2009, segala aktiviti pembangkang yang dilakukan dalam talian telah dikepung oleh pihak kerjaan. Laman sesawang pihak pembangkan dan media telah disekat, serta sambungan telefon bimbit juga terganggu semasa pemberontakan awam dilakukan selepas pilihan raya tersebut.

Ramai rakyat Iran tidak dapat akses internet dan ia membuatkan Anonymous terpaksa masuk campur. Anonymous telah memberikan cara yang sangat diperluka oleh rakyat Iran untuk melepasi sekatan dan mengakses internet. Campurtangan ini telah membantu rakyat Iran dalam kebebasan bersuara semasa berlakunya pemberontakan tersebut.

Kumpulan penggodam ini telah mengisytiharkan perang siber terhadap kerajaan Nigeria pada tahun 2016. Anonymous bertindak sedemikian dalam memerangi rasuah dan rasa tak percaya rakyat terhadap kerajaan Nigeria. Anonymous telah mengarahkan ahlinya untuk mengambil alih laman sesawang rasmi kerajaan Nigeria termasuklah Kementerian Kewangan, Kementerian Luar Negeri, Jabatan Kehakiman serta Pentadbiran Wilayah Ibu Pejabat Persekutuan.

Laman-laman sesawang agensi-agensi tersebut telah digodam dalam masa beberapa jam sahaja. Anonymous juga mendakwa tindakan mereka itu juga disebabkan oleh rasuah yang berleluasa oleh pegawai kerajaan, pengangguran, buta huruf, dan juga penjagaan kesihatan yang sangat teruk di oleh kerajaan tersebut. Jika kerajaan Nigeria tidak menanggani masalah-masalah ini dengan segera, Anonymous berjanji akan membuat serangan susulan.

Antara salah satu pencapaian terbesar kumpulan penggodam ini adalah peperangan menentang pornografi dan eksploitasi kanak-kanak. Anonymous telah mendedahkan perusahaan yang menyediakan platform bagi jenayah siber kanak-kanak ini beroperasi. Mereka telah mendedahkan pemilik dan pengendali "Freedom Hosting" yang telah memberikan sokonga padu kepada pornografi kanak-kanak yang menggalakkan pedofil untuk menculik, mencabul dan merogol kanak-kanak.

Anonymous juga telah membantu penangkapan seorang pemangsa internet dan pedofil, Chris Forcand, pada Disember 2007. Mereka telah menyamar menjadi kanak-kanak dalam talian dan mengumpul bukti-bukti membuatkan Chris ditahan.

Lolita City, sebuah laman sesawang yang mengandungi 100 GB pornografi yang membolehkan para pedofil menonton kanak-kanak yang tak berdosa dieksploitasi, telah diserang oleh Anonymous menyebabkan ia kini terhapus.

Iluminasi telah berkongsi mengenai Los Zetas, sindiket jenayah yang paling dahsyat, kejam dan canggih ketika ini di Mexico. Anonymous telah mengeluarkan sebuah video pada Oktober 2011 yang mendakwa ahlinya telah diculik oleh Los Zetas. Anonymous kemudiannya mengugut untuk mendedahkan semua rakan kongsi Los Zetas jika organisasi jenayah ini tidak membebaskan tahanan tersebut.

Sejurus selepas ugutan itu dibuat, Anonymous telah menggodam laman sesawang Gustavo Rosario Toress, bekas pendakwa raya bandar Tabasco. Laman web tersebut telah dicemari dengan komen-komen yang mengatakan beliau mempunyai kaitan dengan Los Zetas. Anonymous sekali lagi mengumumkan mereka akan mendedahkan ramai lagi penyokong Los Zetas daripada pegawai kerajaan, pada November 2011.

Takut dan goyah dengan ugutan itu, Los Zetas kemudiannya membebaskan tahanan tersebut sebelum masuk bulan November.

Matlamat utama kerajaanKorea Utara adalah untuk memiliki senjata nuklear paling hebat dan besar di dunia. Kerajaan Supreme Leader menggunakan hasil ekonomi yang dijana daripada perhambaan terhadap rakyatnya dengan melakukan ujian peluru berpandu dan teknologi satelit.

Berasa bertanggungjawab, Anonymous membuat keputusan menggunakan kepakaran mereka ke arah menggodam Korea Utara dan telah mendapat sokongan seluruh dunia. Antara sebab utama yang mendorong penggodaman pertama adalah pelancaran satelit oleh Korea Utara. Selepas beberapa jam satelit Korea Utara dilancarkan pada Februari 2016, Anonymous telah berjaya menggodam 3 laman sesawang Korea Utara, dan beberapa lagi laman beberapa hari kemudian.

Penggodaman tersebut bertujuan mengganggu kelancaran komunikasi satelit dalam usaha mematahkan semangat pimpinan Korea Utara dan menghalang mereka melakukan pelancaran satelit lain.

Anonymous telah mengisytiharkan perang terhadap organisasi pengganas ini dan penyokong mereka selepas ISIS mengaku bertanggungjawab ke atas serangan yang berlaku di Paris. Anonymous memulakan dengan menggodam lebih daripada 2,000 akaun media sosial yang berkaitan dan ISIS. Mereka juga telah menggodam dan menghapuskan beribu-ribu akaun media sosial yang menyokong kumpulan pengganas itu.

Sekali lagi perang diisytiharkan selepas serangan di Lapangan Terbang Brussel, Belgium. ISIS sekali lagi digoram dan beberapa laman sesawang dihapuskan, menyebabkan ISIS kerugian besar dalam bentuk mata wang digital. Sejak pengisytiharaan perang yang pertama, Anonymous telah menjejaskan kebolehan ISIS untuk beroperasi secara dalam talian menyebabkan kumpulan pengganas ini agak terbantut dan terjejas.


11 Penjara Paling Berbahaya Di Dunia

Sesiapa yang melakukan kejahatan pasti akan mendapat balasannya seperti penjenayah akan dimasukkan ke dalam penjara. Betul, tiada penjara yang selamat tetapi tahukah anda terdapat penjara yang sangat bahaya sehinggakan orang paling jahat pun boleh terkencing dalam seluar.

Di Pulau Rikers, terdapat sehingga 10 penjara di mana terdapat sebanyak 12,000 banduan penjara secara purata bagi setiap satu tetapi ia mempunyai bilik memuatkan 17,000 orang. Penjara Rikers mempunyai banyak kes banduan diserang, dirogol dan dibunuh oleh pengawal keselamatan.

Pengawal keselamatan pernah memaksa dua orang banduan untuk lawan satu sama lain di mana pergaduhan antara dua banduan itu dianggap seperti hiburan bagi mereka yang melihat.

Siasatan telah dilakukan bagi kes-kes ini tetapi banyak rekod palsu ditulis untuk menyembunyikan penderaan oleh pengawal keselamatan. Ini menyukarkan pihak berkuasa untuk bertindak kerana sukar mendapat bukti bahawa banduan didera.

Mereka mengelak pihak berkuasa dengan menggunakan alasan bahawa pergaduhan itu berlaku disebabkan kelakuan banduan sendiri bukan kerana mereka yang memaksa.

Paris terkenal kerana digelar dengan bandar "cinta" oleh pengunjung-pengunjung yang datang melihat menara Eiffel. Namun, bagi banduan yang terpaksa dihantar ke Penjara La Sante, perkataan cinta itu adalah kata dusta.

Jika dilihat sejarahnya, ia mempunyai fasiliti sekuriti yang sangat ketat kerana pegawai penjara ini memaksimumkan sekuriti yang ada di penjara ini. Ia dibuka pada tahun 1867, dan banyak kes penderaan yang berlaku di penjara ini.

Ketika Perang Dunia kedua, tahanan perang (POW) dan penjenayah biasa ditempatkan di sini namun sepanjang 150 tahun ia beroperasi hanya 3 banduan berjaya melarikan diri menunjukkan betapa ketatnya penjara ini.

Pulau Petak ialah tempat di Rusia walaupun namanya petak, ia bukan berbentuk petak. Jangan terkeliru dengan nama ini. Tiada penjara yang selamat di Rusia kerana penjara-penjara di negara ini mempunyai tahap sekuriti yang sangat tinggi.

Penjara Petak ini terletak di Tasik Putih, Rusia dan merupakan tempat yang terpencil kerana seluruh penjara ini berada di atas pulau. Banduan harus menaiki bot untuk sampai ke penjara ini.

Pada musim sejuk, keadaaan menjadi lebih buruk kerana jangka hayat banduan menjadi lebih singkat. Puratanya suhu berada di -12 darjah Celsius pada musim sejuk tetapi ia boleh turun sehingga -40 darjah Celsius menyebabkan penderaan teruk terhadap banduan.

Penjara ini terletak hanya beberapa kilometer daripada Bangkok dan menghuni ramai banduan asing. Penjara Bang Kwang ini merupakan penjara yang paling ketat di Thailand dan mempunyai sekuriti maksimum.

Pada 3 bulan pertama, kesemua banduan terpaksa memakai rantai dan bagi yang menunggu hukuman mati, mereka akan memakai rantai di kaki. Hampir 10% daripada banduan sedang menunggu hukuman mati dikenakan ke atas mereka.

Kesemua banduan yang masuk ke penjara ini perlu menghabiskan masa sekurang-kurangnya 25 tahun atas jenayah yang dilakukan. Ramai antara mereka yang menghidap penyakit akibat kekurangan nutrisi.

Mereka hanya disediakan sepinggan nasi dan sayur sekali sehari tetapi kantin disediakan untuk mereka yang mahu membeli makanan tambahan. Penjara mempunyai masalah kekurangan air selain masalah pembetungan. Ia juga sesak dengan banduan kerana terlalu ramai yang dimuatkan dalam penjara ini.

Rakyat Venezuela yang dipenjarakan di Penjara La Sabaneta mempunyai kemungkinan yang besar untuk mati daripada mereka yang hidup di Caracas. Bandar Caracas terkenal dengan ancaman yang dasyat kerana kes-kes jenayah yang berlaku di situ tetapi Penjara La Sabaneta lebih bahaya berbanding bandar ini.

Presiden Venezuela, Hugo Chavez pernah menungkapkan penjara ini sebagai "laluan neraka yang kelima". Penjara ini bahaya disebabkan faktor berlebihan banduan, kekurangan dana dan kekurangan staf pekerja.

Penjara ini dipegang oleh geng-geng penjenayah manakala kes rogol juga sudah dianggap seperti budaya biasa dalam penjara ini. Banduan yang tidak mempunyai kuasa atau geng tahu mereka akan mati dalam masa yang singkat. Rusuhan dan pembunuhan juga sudah menjadi asam garam dalam penjara ini.

Penjara ini dibuka pada tahun 1980 dan sudah menjadi neraka bagi penduduk Kurdish. Pusat tahanan untuk penjenayah biasa dan tahanan politik ini sudah sesak dengan banduan kerana berlebihan orang.

Ia juga mempunyai banyak sejarah dengan kes-kes berdarah yang telah berlaku di dalam bangunan tersebut. Sejak mula beroperasi, ratusan banduan telah didera sehingga mati. Ada antara mereka yang sengaja membakar diri sendiri untuk melepaskan diri daripada kekejaman penjara itu.

Hari ini, terdapat sehingga 350 penjenayah lelaki dan perempuan berumur daripada 13 hingga 17 tahun yang terpaksa menghabiskan masa di kesemua penjara di Turkey termasuk Diyarbakir. Bayangkan betapa ngerinya bagi mereka.

Penjara ini dipenuhi dengan teknologi-teknologi terkini menyebabkan banduan penjara Gldani mengalami mimpi ngeri terburuk yang mereka pernah alami. Dengan teknologi ini, banduan terpaksa menjalani hari-hari sukar bagi sesiapa sahaja yang mahu teruskan kehidupan

Siasatan terpaksa dilakukan oleh pihak berkuasa daerah U.S.S.R apabila penjara ini menjadi terkenal setelah viralnya rakaman-rakaman menunjukkan bagaimana banduan didera, dibelasah dan dirogol dengan sewenang-wenangnya oleh pengawal keselamatan.

Rakaman tersebut menunjukkan bagaimana pengawal keselamatan melakukan liwat kepada banduan dengan menggunakan batang kayu penyapu dan baton pengawal. Setelah pendedahan ini tersebar ke seluruh dunia, kerajaan telah menangkap,mendakwa pengawal keselamatan yang tertuduh.

Benin ialah sebuah negara kecil yang terletak di Barat Afrika bersebelahan dengan negara Togo dan Nigeria. Fasiliti di bandar Contonou hanya mampu memuatkan 400 orang tetapi sebanyak 2,400 orang menghuni di tempat ini termasuk lelaki, wanita dan kanak-kanak.

Disebabkan terlalu sesak dalam penjara ini, banduan terpaksa tidur mengikut shift dan ada antara mereka yang mati akibat sesak nafas semasa tidur. Hampir 90% di antara mereka sedang menunggu perbicaraan.

Proses perbicaraan mengambil masa bertahun-tahun kerana masalah berlebihan kes perbicaraan dalam sistem kehakiman. Masalah ini bukanlah disengajakan kerana kekurangan dana untuk menjaga banduan ini. Walaupun mendapat bantuan antarabangsa, ramai banduan mati akibat penyakit yang tidak terawat.

Penjara yang terletak di padang pasir ini sangat menderitakan kerana penderaan yang dilakukan di dalam penjara ini tidak mengira apa status jenayah anda. Penderaan dilakukan sama rata daripada penjenayah normal kepada tahanan politik. Fasiliti ini ditutup pada tahun 2001 namun dibuka semula selepas sedekad berlalu.

Beberapa penambaikan dilakukan setelah dibuka semula namun ia masih lagi berada di tahap yang rendah kerana banduan juga bertambah. Pengawal keselamatan memerintah dengan bebas dan oleh sebab tiada buku, TV atau radio, mereka berhibur dengan mendera banduan.

Penduduk Rwanda sangat memahami maksud ketakutan. Selepas 20 tahun peperangan memecahbelahkan negara mereka, ketakutan itu masih lagi wujud kerana adanya Penjara Pusat Gitarama ini. Sesak dengan banduan dan kekurangan dana menambahkan masalah lagi bagi penghuni penjara ini.

Jika tidak mati dibelasah, mereka sama ada mati disebabkan kebuluran ataupun diserang penyakit berbahaya. Disebabkan terdesak untuk terus hidup, ada antara banduan membunuh dan memakan banduan lain.

Bukan kerana mahu mengamalkan kanibalisme, tetapi kerana terpaksa, mereka mengikut naluri untuk terus hidup. Tiada sel atau bilik bagi setiap banduan jadi ramai yang tidur di bawah katil, atas lantai yang terbuka serta di koridor.

Penjara ini dibina hanya untuk 500 orang tetapi ia menghuni hampir lima kali ganda daripada saiz tersebut secara puratanya.

Penjara ini sangat berbahaya kepada semua walaupun penjara ini tidak memiliki pintu besi atau dinding konkrit di sekelilingnya. Ianya mampu membuatkan seseorang itu terpedaya dengan dunia dan terlalu mengejar kehendak yang sebenarnya adalah satu ilusi yang dibentuk oleh persekitarannya.

Biasanya banduan yang berada di dalam penjara ini, tidak mampu untuk berfikir di luar kotak kerana matlamat dan pemikiran banduan tersebut bukanlah terbit dari hati nurani sendiri. Mereka hanya menurut kepercayaan atau idea yang disemai oleh masyarakat, organisasi atau individu tertentu.

Banduan yang didalam tahanan penjara ini, berkebarangkalian tinggi mengalami tekanan jiwa yang amat dahsyat kerana ingin membuktikan sesuatu dan terlalu menjaga pandangan orang lain terhadap dirinya. Biasanya banduan-banduan ini terlahir dari kultus ajaran sesat yang menyuruh penganutnya mengejar kekayaan dunia semata.

Berhati-hati dengan penjara ini. Bersihkan jiwa, bersihkan minda. Hindari hedonisme.


Kronologi Kesan Pengambilan Syabu Terhadap Otak Dan Badan Dalam Masa Yang Singkat

Dadah syabu adalah antara dadah yang paling popular di seluruh dunia. Ia juga dipopularkan dalam filem drama "Breaking Bad". Nama lain bagi syabu antaranya adalah kristal, kristal meth atau d-meth, ais dan batu, adalah jenis methamphetamine yang tulen dan paling kuat.

Secara lazimnya ia berbentuk serbuk atau kristal, dan biasanya disedut melalui hidung, disuntik atau dihisap untuk mendapatkan keseronokan dan khayal. Pada tahun 2012, Malaysia merupakan negara ke-3 tertinggi dalam kes tangkapan methamphetamine di Asia Tenggara dengan 74,460 kes.

Namun, apakah yang dirasakan oleh pengguna dadah ini, ketika disuntik atau dihisap, selepas beberapa jam kemudian dan keesokan harinya?

Menurut Dr Nicole Lee, Profesor Madya di Institut Penyelidikan Dadah Kebangsaan Universiti Curtin, kesan pengambilan syabu ke atas seseorang bergantung kepada bentuk, cara pengambilan dan jumlah yang diambil. Kebanyakan daripada mereka akan menghisap, menyuntik atau menelan pil. Ada juga yang melarutkan ke dalam air dan meminumnya.

Cara yang paling cepat untuk merasakan kesan syabu adalah dengan menghisap. Dalam masa beberapa minit sahaja individu akan menjadi khayal, dan jika diminum, perut harus menghadamkannya terlebih dahulu mengambil masa kira-kira 20 minit sebelum "high".

Apa yang mereka rasa ketika mengambil syabu? Kesan paling cepat daripada syabu adalah rasa seronok yang amat sangat. Pengguna akan mempunyai tenaga yang banyak dan mampu berfikir dengan jelas. Mereka berasakan mereka mampu membuat keputusan yang betul dan merancang dengan baik.

Mengapa mereka rasa begitu? Ia adalah kerana kesan dari methamphetamine menyebabkan tahap hormon dopamine dalam otak meningkat secara dramatik, sehingga 1,000 kali ganda tahap normal. Jumlah ini adalah sangat tinggi berbanding kesan mana-mana dadah atau aktiviti yang menyeronokkan yang lain.

Kesan fizikal yang boleh dilihat pada pengguna syabu adalah anak mata menjadi besar, degupan jantung dan kadar pernafasan menjadi pantas, kurang selera makan dan peningkatan nafsu seks.

Kesan daripada pengambilan syabu boleh bertahan di antara 4 hingga 12 jam. Namun, ia boleh dikesan melalui darah atau air kencing sehingga 72 jam. Kira-kira selepas 24 jam pengambilan syabu, kesannya akan berkurangan menyebabkan pengguna menjadi lebih tenang dan relaks.

Ketika ini, pengguna akan berasa bertentangan dengan apa yang mereka rasa ketika mereka khayal. Mereka akan mengalami masalah untuk membuat keputusan, tak mampu fokus dan sukar merancang. Ia disusuli dengan sakit kepala, pandangan menjadi kabur serta mula berasa lapar.

Berasa murung, gelisah dan cemas itu adalah perkara biasa. Mereka akan berasa sangat letih dan mampu tidur seharian atau dua hari walaupun kadang-kadang mengalami kesukaran untuk tidur. Sesetengah daripada pengguna mungkin akan menjadi cepat marah, atau mengalami gejala psikotik seperti paranoid dan halusinasi.

Selepas pengambilan syabu dalam dos yang tinggi, atau kerap, kesan keseronokan yang dirasai akan semakin berkurangan. Mereka akan sentiasa memerlukan dos yang lebih tinggi daripada sebelumnya untuk kembali berasa seronok. Secara fizikalnya, mereka akan berasa jantung berdebar, peningkatan kadar pernafasan, suhu badan meningkat, mulut kering. Pengguna juga akan mengalami mual dan muntah.

Bagi mereka yang mengambil dos berlebihan atau mengalami tahap toksik kritikal, strok atau kegagalan jantung serta sawan boleh berlaku. Dos berlebihan juga mampu membuatkan pengguna berasa gelisah dan agresif, menyebabkan perasaan paranoid yang sangat teruk dan menjadi psikotik.

Kesan ini adalah disebabkan oleh pelepasan bahan kimia yang dikenali sebagai noradrenaline oleh methamphetamine, yang mendorong respons untuk bergaduh, atau melompat / terbang.

Pengguna yang mengalami strok biasanya akan dibawa ke jabatan kecemasan, dan mencetuskan masalah kepada pihak hospital. Mereka menunjukkan tanda-tanda strok dan dalam masa yang sama sangat gelisah dan agresif.

Hampir 1 daripada 4 pengguna methamphetamine secara kerap mengalami gejala sakit mental. Ia menyebabkan pengguna menjadi terlalu curiga, mempunyai kepercayaan aneh mengenai sesuatu yang tidak munasabah, atau mendengar atau melihat sesuatu yang tak wujud, atau halusinasi.

Tahap kesan yang dirasai oleh pengguna adalah berlainan, dan mampu bertahan di antara 2 hingga 3 jam. Namun, ia boleh menjadi sangat teruk dan berterusan sehingga beberapa hari. Bagi yang mengalami skizofrenia, mereka sangat cenderung untuk mengalami masalah mental selepas menggunakan methamphetamine, berbanding pengguna lain.


7 Individu Popular Yang Terselamat Dari Tragedi 9/11 Secara Tak Sengaja

Sudah 16 tahun berlalu tragedi yang menggemparkan dunia satu ketika dahulu. Bangunan kebanggan Amerika Syarikat, Pusat Dagangan Dunia telah hancur menyembah bumi akibat serangan pesawat oleh pengganas.

Seramai 2,996 kematian dilaporkan dan 6,000 yang lain cedera dalam tragedi yang telah mencetuskan "Islamophobia" di Amerika Syarikat. Namun, terdapat ramai individu yang bernasib baik secara kebetulan tidak berada di bangunan tersebut yang biasanya mereka hadir menyebabkan mereka terselamat.

iluminasi.com ingin berkongsi 7 individu terkenal yang terselamat dari tragedi ini secara tak sengaja.

Siapa tak kenal dengan atlet renang dari Australia ini. Ian Thorpe adalah atlet Australia yang paling banyak memenangi pingat di Sukan Olimpik iaitu 5 pingat emas. Beliau juga telah memenangi 11 pingat emas di Kejohanan Dunia.

Ketika hari kejadian 11 September 2001, Ian Thorpe berada di luar untuk ber-jogging di sekitar New York, dan sampai di Pusat Dagangan Dunia. Kemudian Ian membuat keputusan untuk melawat bangunan tersebut untuk mengambil gambar dari dek pemerhati di atas bangunan pencakar langit tersebut.

Namun, beliau menyedari bahawa beliau terlupa untuk membawa kamera, menyebabkan atlet yang ketika itu berusia 18 tahun, terpaksa kembali ke hotel dengan menaiki teksi. Dan ketika beliau sampai di hotel, beliau terlihat Menara Utara bangunan Pusat Dagangan Dunia sedang terbakar, melalui televisyen.

Pelakon Hollywood yang berasal dari Boston, Massachusetts yang popular dengan filem Transformers ini juga terselamat dalam tragedi 9/11. Beliau dan beberapa orang rakan dijadualkan untuk berlepas ke Los Angeles dari Boston, menaiki Pesawat 11 American Airlines.

Namun, mereka telah menukar keputusan di saat-saat akhir untuk menyewa pesawat peribadi bagi menghadiri festival filem di Toronto, Canada. Dan daripada Toronto, mereka kemudiannya berlepas ke Los Angeles. Mark berkata beliau mungkin akan cuba untuk mematahkan cubaan pengganas untuk mengambil alih pesawat jika beliau berada dalam pesawat tersebut.

Seth MacFarlane adalah seorang penghasil animasi, penulis, pengarah, penerbit dan pelakon alih suara yang terkenal seperti "Family Guy" dan "Ted". Dan jika beliau tidak terselamat dalam tragedi itu, pastinya animasi "American Dad" tidak akan wujud.

Beliau, seperti Mark Wahlberg, juga dijadualkan menaiki Pesawat 11 American Airlines untuk pulang ke Los Angeles bagi menghadiri majlis di Rhode Island School of Design, tempat belajarnya satu ketika dahulu. Agen penerbangan Seth tersilap memberitahu bahawa pesawat tersebut akan berlepas pada jam 8.15 pagi, padahal ia dijadualkan berlepas jam 7.45 pagi.

Ketika sampai di lapangan terbang, beliau tidak dibenarkan menaiki pesawat kerana lewat dan diarahkan untuk menunggu pesawat seterusnya. Sejam kemudian, pesawat malang tersebut telah dibenamkan ke Menara Utara Pusat Dagangan Dunia menyebabkan kesemua penumpang mati. Seth berterima kasih kepada agen penerbangannya atas kesilapan itu yang telah menyelamatkan nyawanya.

Walaupun bukan Gwynet Paltrow yang terselamat dalam tragedi ini, namun beliau dianggap sebagai penyelamat. Pada pagi tragedi tersebut, seorang wanita, Lara Lundstorm Clarke, sedang berjalan untuk ke tempat kerja. Dan ketika ingin melintas jalan di West Village, Lara telah melanggar lampu merah untuk melintas jalan. Pada masa yang sama Gywneth Paltrow yang sedang memandu untuk pulang ke rumahnya melalui jalan tersebut, hampir-hampir terlanggar Lara.

Lara kemudianya berdiri di jalan, sambil melihat ke arah SUV tersebut, dan mendapati individu tersebut adalah pelakon Hollywood. "Pertemuan" itu telah membuatkan Lara terlepas tren untuk ke tempat kerja, membuatkan beliau lambat untuk masuk ke pejabatnya yang terletak di Pusat Dagangan Dunia. Beliau tiba di stesen berdekatan pejabatnya pada jam 8.47 pagi, dan mendapati bangunan tersebut telah terbakar.

Michael Lomanco adalah seorang chef di sebuah restoran terkemuka dunia iaitu Windows on the World yang terletak di tingkat 106 dan 107 Pusat Dagangan Dunia. Ketika beliau ingin menaiki ke restoran tersebut kira-kira jam 8.15 pagi, beliau teringat bahawa beliau mempunyai temujanji untuk membetulkan cermin matanya tengahari tersebut di Lens Crafter yang terletak di loby Bangunan 1 Pusat Dagangan Dunia.

Beliau kemudiannya menuju ke Lens Crafter untuk mencuba nasib jika dapat membaiki cermin matanya lebih awal. Ia membuatkan Michael lambat 30 minit untuk sampai ke restoran tersebut, yang telah menyelamatkan nyawanya.

Beliau menceritakan detik-detik cemas ketika tragedi itu berlaku. Beliau keluar daripada bangunan tersebut dan melihat restoran tersebut sedang terbakar. Beliau cuba untuk membantu dengan menuju ke pintu kecemasan dan ketika itu, beliau terlihat kapal terbang kedua terbenam ke dalam bangunan kedua. "Saya tidak menonton melalui TV, saya berada di situ, dan saya tak akan pernah melupakan saat-saat itu," jelas Michael.

Seorang pembina dan pemilik hartanah yang kaya raya, Larry Silverstein yang memegang sewa di bangunan WTC itu perlu menghadirkan diri ke tempat kerja pada pagi tersebut. Syarikat miliknya, Silverstein Properties mempunyai pejabat sementara di tingkat 88 bangunan tersebut.

Namun, pada pagi tersebut beliau juga mempunyai temujanji bersama dermatologis dan beliau tidak boleh terlepas temujanji dengan doktor kerana isterinya akan marah. Dan disebabkan itu beliau tidak hadir ke pejabat ketika WTC diserang. Selain itu, kedua-dua anaknya Roger dan Lisa yang kerap menghadiri mesyuarat bersama klien penting di restoran Windows on the World juga tidak hadir pada hari tersebut.

Mereka dikatakan terlewat pada hari kejadian. Ketiga-tiga anak-beranak ini terselamat daripada tragedi tersebut membuatkan ramai yang beranggapan mereka tahu lebih awal mengenai kejadian tersebut. 4 daripada kakitangannya terkorban yang mana 2 daripadanya baru sahaja diambil bekerja.

Jim Pierce adalah pengarah urusan AON Corporations yang berpangkalan di New York. Beliau juga merupakan sepupu kepada Presiden Amerika Syarikat George W. Bush. Jim dijadualkan menghadiri konferens perniagaan pada 11 September 2001 di tingkat 105 di Menara Selatan bangunan Pusat Dagangan Dunia.

Namun disebabkan terlalu ramai orang yang ingin menghadiri konferens tersebut, lokasi konferens telah ditukarkan ke Hotel Millennium di seberang jalan Pusat Dagangan Dunia. Bangunan yang sepatutnya Jim berada merupakan yang kedua dihentam oleh pesawat kedua. 11 daripada 12 individu yang berada dalam bilik tersebut terkorban.


11 Orang Paling Kaya Di Malaysia

Pada zaman sekarang, kekayaan diukur dengan sesiapa sahaja yang mempunyai duit dan aset paling banyak. Mari kita lihat siapa 11 orang yang terkaya di Malaysia. Ini merupakan senarai terkini yang dikemaskini setelah kesemua duit dan aset dinilai semula

Satu-satunya orang terkaya yang berasal dari kaum melayu. Aset beliau meningkat daripada RM6 billion kepada RM7.6 billion pada tahun 2017. Tan Sri Syed Mokhtar memiliki banyak perniagaan dalam berbagai-bagai sektor

Selain itu, beliau juga memiliki Albukhary Foundation iaitu satu NGO yang memfokuskan kepada pembangunan sosial masyarakat. Banyak sumbangan yang telah beliau lakukan kepada masyarakat dalam bahagian sosial.

Aset beliau meningkat daripada RM4.2 billion kepada RM8.4 billion pada tahun 2017. Tan Sri Tiong Hiew Keng amat dikenali dalam sektor pembalakan kerana beliau juga adalah pengasas Syarikat Rimbunan Hijau iaitu syarikat pembalakan yang amat terkenal di Malaysia.

Beliau juga dinamakan dalam Forbes sebagai orang ke 840 terkaya di seluruh dunia dengan aset yang beliau miliki. Selain itu, beliau juga bergiat dalam bidang politik melalui Parti Demokratik Progresif Sarawak

Tan Sri Lau Cho Kun sangat giat berniaga dalam sektor minyak kelapa sawit dan juga sektor hartanah. Kekayaannya meningkat daripada RM6.5 billion kepada RM9.2 billion pada tahun 2017. Kebanyakkan perniagaan beliau memfokuskan ke bahagian hartanah.

Tan Sri Yeoh Tiong Lay merupakan pengerusi kepada YTL Corporation iaitu syarikat yang mengendali perniagaan bagi sektor teknologi, hotel, pembinaan dan pembangunan tanah. Asetnya berkurang daripada RM9.5 billion kepada RM8.9 billion pada tahun 2017 tetapi masih kekal di tempat ke-8 bagi orang terkaya di Malaysia.

Tan Sri Dato' Seri Lim Kok Thay mempunyai aset bernilai RM18.8 billion pada tahun 2017 walaupun tahun sebelumnya beliau mempunyai aset yang lebih tinggi bernilai RM19.1 billion. Keuntungannya banyak diraih daripada perniagaan berasaskan perjudian terutamanya kasino.

Aset Tan Sri Dato' Lee Shin Cheng meningkat daripada RM19.4 billion kepada RM19.8 billion pada tahun 2017 daripada tahun sebelumnya. Beliau bergiat aktif dalam perniagaan dalam sektor minyak sawit dan hartanah.

Beliau juga merupakan Pengerusi Eksekutif bagi IOI Group iaitu syarikat yang disenaraikan dalam Bursa Saham Malaysia.

Tan Sri Dato' Seri Dr. Teh Hong Piow merupakan pengasas dan juga pengerusi bagi Syarikat Public Bank Berhad di Malaysia. Aset beliau bernilai RM20 billion meningkat sebanyak 400 juta berbanding tahun sebelumnya.

Walaupun beliau sangat kaya dan disenaraikan antara orang paling kaya di Malaysia, beliau sebenarnya dilahirkan di Singapura. Umurnya sudah meningkat 87 tahun dan masih lagi bergiat aktif dalam sektor perbankan.

Beliau antara orang yang sangat dikenali di Malaysia kerana sumbangannya dalam bahagian telekomunikasi. Aset Tan Sri T. Ananda Krishnan jatuh mendadak pada tahun 2017 jika dibandingkan dengan tahun 2016.

Aset beliau pada awalnya bernilai RM31.2 billion tapi turun kepada RM27.4 billion pada tahun 2017. Beliau amat dikenali kerana perniagaan telekomunikasi termasuk Maxis dan Astro yang berada di Malaysia.

Hartawan ini dilahirkan di Singapura tetapi kekayaannya di Malaysia meningkat sehingga RM28.7 billion jika dibandingkan dengan tahun sebelumnya sebanyak RM22.3 billion. Peningkatan ini menyebabkan beliau mengatasi Tan Sri Ananda Krishnan dalam senarai orang terkaya.

Tan Sri Robert Kuok merupakan anak kelahiran Johor yang mempunyai perniagaan dalam sektor minyak sawit, hartanah dan servis penghantaran melalui perkapalan. Pengerusi Shangri-la Hotels dan Resort Chains ini lebih dikenali sebagai "Raja Gula" dan "Raja Minyak Masak".

Asetnya mencecah sehingga RM48.1 billion pada tahun 2017 dan menjadikan beliau orang yang memiliki wang paling banyak di Malaysia. Bayangkan apa boleh dibeli dengan wang sebanyak itu. Penulis sendiri tidak tahu apa nak dibuat dengan duit sebanyak ini.

Orang ini walaupun duitnya tidak sampai billion tetapi dialah orang yang paling kaya. Kekayaan dimilikinya tidak berbentuk wang tetapi kebahagiaan. Kekayaan dunia tidak boleh dibawa ke mati tetapi siapa yang bangun untuk solat sunat subuh boleh mendapat kebahagiaan dunia dan akhirat.

Nota: Aset yang dimiliki boleh berubah dari semasa ke semasa bergantung kepada nilai aset tersebut. Semua maklumat dikemaskini oleh laman web Forbes.


3 Sektor Pekerjaan di Malaysia Paling Berisiko Dibuang Kerja Dalam Tempoh 5 Tahun Akan Datang

Astro Awani melaporkan pada 10 Oktober 2017 berkenaan isu sektor pekerjaan paling berkemungkinan besar membuang pekerjanya, yang kini bukan sahaja melanda dunia bahkan turut berlaku di negara kita.

Menurut laporan Persekutuan Majikan Malaysia atau MEF melalui Datuk Shamsuddin Bardan, MEF telah mengeluarkan amaran berkenaan isu ini yang melibatkan tiga sektor iaitu sektor pembuatan, peruncitan dan sektor kewangan - kerana berlakunya proses automasi pekerja dalam skala besar-besaran, tidak lagi memerlukan tenaga manusia.

Dilaporkan juga pada tahun 2015, 44,000 orang pekerja telah pun diberhentikan di seluruh dunia dan 18,000 daripadanya adalah pekerja dalam sektor perbankan.

Jumlah itu meningkat bagi tempoh Januari 2016 hingga Jun 2017 apabila seramai 40,000 orang pekerja telah diberhentikan dan lebih 17,000 orang telah pun dibuang pekerjaannya.

Menurut laporan oleh Oxford University yang diterbitkan pada tahun 2013, mereka menyenaraikan 702 pekerjaan yang selalu kita dengari dan mengkelaskannya mengikut risiko-risiko digantikan dengan automasi.

Melalui kajian itu, berikut adalah 6 pekerjaan paling tidak selamat untuk tempoh 5 tahun akan datang :

6. Tukang masak restoran makanan segera (81% akan mengalami automasi)

Untuk mengetahui adakah pekerjaan anda berisiko, pekerjaan-pekerjaan kebiasaannya adalah pekerjaan yang mempunyai rutin yang sama perlu dilakukan berulangkali.

Sebagai contoh, industri 'telemarketing' tidak memerlukan banyak variasi pada rutin harian pekerja.

Begitu juga pengadil perlawanan misalnya yang berkemungkinan besar boleh digantikan dengan mesin-mesin pengimbas dan kamera berkelajuan tinggi yang mempunyai kadar ralat lebih rendah, seperti sistem VAR atau Eagle Eye.

Jika kita ke sesetengah pusat membeli belah kita sudah pun mempunyai kaunter khas layan diri di mana kita sendiri mengimbas dan membayar jumlah yang perlu kita bayar.

Konduktor bas juga sudah kurang kelihatan malahan sistem MRT di negara kita juga menggunakan sistem tanpa pemandu.

Berdasarkan contoh-contoh di atas, jelaslah pekerjaan yang memerlukan seseorang pekerja itu mengulangi tabiat dan rutin yang sama setiap hari mempunyai risiko diautomasi lebih pantas berbanding sektor lain.

Yang pertama adalah pekerjaan yang memerlukan kreativiti tulen seperti seorang artis, seorang saintis atau seseorang yang mampu mencipta pelan perniagaan yang baru.

Jururawat, doktor dan pekerja sosial adalah antara pekerjaan yang berkemungkinan besar akan terus memerlukan peranan manusia dalam memastikan pelanggan atau pesakit mendapat layanan yang terbaik.

Ketiga adalah pekerjaan-pekerjaan yang memerlukan kemahiran spesifik pada waktu-waktu tertentu, seperti tukang paip atau tukang baiki peralatan elektronik.

Apa yang kami boleh katakan di sini, zaman di mana seseorang itu mampu hidup hanya dengan bergantung kepada satu kemahiran sudah berakhir.

Apa yang perlu anda buat adalah memperlengkapkan diri anda dengan beberapa kemahiran yang mampu menjana pendapatan kepada anda sebelum zaman automasi dalam industri benar-benar tiba.

Menurut kajian World Economic Forum, dalam tempoh 2015 hingga 2020 dianggarkan 5 juta orang akan hilang pekerjaan kerana digantikan dengan mesin.

Para penyelidik dalam isu berpendapat, sehingga tahun 2020 trend pekerjaan yang berlaku bukan sepatutnya dipandang sebagai satu fasa di mana orang ramai hilang pekerjaan.

Sebaliknya perlu dilihat sebagai satu fasa di mana berlakunya penempatan semula individu-individu berkemahiran dalam pekerjaan baru yang akan memudahkan lagi proses automasi pekerja dilakukan.

Persoalannya, sudahkah anda bersedia jika anda sendiri tergolong dalam pekerjaan berisiko diautomasikan?

Mampukah anda ditempatkan semula dalam industri berbeza yang memerlukan tahap kepakaran berlainan dengan karier biasa anda?


6 Billionaire Yang Masih Memandu Kereta Murah

Kereta adalah satu keperluan di zaman serba canggih ini. Dahulunya ia merupakan satu kemewahan, namun kini tidak lagi, melainkan anda mampu untuk membeli kereta mewah.

Bagi billionaire, tiada apa yang mustahil bagi mereka, apatah lagi untuk memiliki kereta bernilai jutaan ringgi. Tak perlu kita cakap mengenai billionaire, mereka yang bergelar jutawan, malah ada yang tidak sekalipun, memiliki kereta yang sangat mewah.

iluminasi.com ingin berkongsi 6 kereta yang dipandu oleh antara manusia paling kaya di dunia.

Steve Ballmer merupakan Ketua Pegawai Eksekutif syarikat Microsoft di antara tahun 2000 hingga 2014. Graduan Universiti Harvard diambil bekerja dengan Microsoft selepas beliau tamat daripada pengajian oleh Bill Gates yang tidak tamatkan pengajiannya di Harvard.

Kini kekayaan Steve adalah sebanyak RM143 billion, dan mampu memiliki semua jenis kereta di atas muka bumi ini. Namun, beliau memilih untuk memandu kereta Ford, kerana bapanya merupakan bekas pengurus di Ford Motor Company.

Pada tahun 2009, bagi meraikan kejayaan Ford mencapai kenderaan ke sejuta yang dilengkapi dengan SYNC (sistem komunikasi dan hiburan dalam kereta), CEO Ford ketika itu telah menghadiahkan Steve sebuah kereta Ford Fusion Hybrid.

Kereta mesra alam tersebut berharga RM117,600 dan masih dipandu Steve sehingga hari ini.

Siapa tak kenal manusia ke-2 terkaya di dunia ini. Warren Buffet adalah CEO syarikat konglemerat Berkshire Hathaway. Memang tak dinafikan beliau sangat terkenal dengan sifat berjimat cermat.

Sangat cermat, sehinggakan beliau tak pernah membelanjakan wang lebih daripada USD3.17 (RM13.40) untuk sarapan.

Sehingga kini, sudah 59 tahun Warren tinggal di rumahnya yang dibeli pada tahun 1958 dengan harga USD31,500 (RM133,000) ketika itu yang bersamaan RM1.09 juta hari ini.

Malah, pada tahun 2014, untuk menaiktaraf kereta yang dipandunya ketika itu iaitu Cadillac DTS selepas anaknya memberitahu bahawa kereta itu memalukan, Warren dilaporkan telah membeli sebuah kereta Cadillac XTS dengan harga RM190,000.

Anda suka makan meatball di Ikea? Kereta apa yang anda pandu untuk ke Ikea Cheras atau Damansara? BMW? Mercedes? Ferrari? Maka anda lebih hebat daripada pengasas Ikea sendiri iaitu Ingvar Kamprad.

Ingvar adalah seperti beberapa billionaire lain, seorang yang tidak suka membelanjakan wangnya pada sesuatu yang tidak diperlukan, walaupun ia tidak mahal, dan tak menjejaskan kekayaannya. Beliau mendakwa hanya menggunting rambut apabila beliau berada di negara membangun, semata-mata untuk berjimat.

Walaupun Ikea menjual barang perabut rumah yang mewah, namun pengasasnya masih tinggal di banglo yang serba sederhana. Beliau juga makan di Ikea sendiri, dan berbelanja di pasar tempatan.

Pada tahun 2014, wartawan The Telegraph bahawa Ingvar memberitahu televisyen dengan berkata, "Kalau anda lihat pada saya sekarang, saya rasa tak ada satu pun apa yang saya pakai ini yang tak dibeli di pasar karat,".

Dan kereta pilihan individu dengan kekayaan RM196 billion ini adalah kereta Volvo 240 GL 1993 yang berharga RM92,400 ketika dibeli dan mungkin RM5,000 pada hari ini. Namun Ingvar telah melepaskan kereta kesayangannya itu selepas dipujuk kerana kereta tersebut dikatakan sangat berbahaya bagi usianya yang kini menjangkau 91 tahun.

Alice Walton adalah anak kepada Sam Walton, pengasas syarikat paling kaya di dunia iaitu Walmart.

Ketika ini, dengan kekayaan RM171 billion, Alice Walton adalah wanita paling kaya atas muka bumi selepas kematian Liliane Bettencourt pada 21 September 2017.

Dan kereta yang menjadi pilihan wanita terkaya di dunia ini adalah Ford F-150 200, yang dianggarkan berharga RM168,000. Bapanya, Sam Walton juga memandu kereta sederhana iaitu kereta versi yang sama tahun 1979, sehinggalah kematiannya pada tahun 1992.

Dengan kekayaan RM300 billion ketika ini, bukan sahaja kereta, malah Mark mampu untuk membeli kapal terbang dan memandu di atas jala raya. Namun, umum tahu bahawa Mark bukanlah seorang yang suka membazir, dan hanya membeli apa yang perlu.

Mark sering dilihat memandu kereta Acura TSX berwarna hitam yang dianggarkan berharga RM126,000. Selain itu, CEO Facebook ini juga dilaporkan mempunyai sebuah kereta Volkswagen GTI dengan harga hampir sama dengan Acura TSX.

Mark memberitahu beliau memilih kereta tersebut kerana ia selamat, selesa dan tidak menarik perhatian.

Siapa tak kenal dengan hartawan ini. Tan Sri Syed Mokhtar Al-Bukhary adalah seorang ahli perniagaan yang sangat berjaya. Beliau merupakan salah seorang manusia terkaya di Malaysia dengan kekayaan sebanyak RM7.6 billion pada tahun 2017.

Menurut sumber, kini Tan Sri Mokhtar hanya memandu Proton Perdana.

Beliau pernah memberitahu, "Gaya hidup ini sebenarnya satu penyakit. Saya biasa pakai Mercedes tapi sekarang saya pakai Proton Perdana untuk sokong kereta Nasional. Kereta itu pun cukup untuk bawa saya ke mana-mana,".


Golden Temple : Kuil Sikh Yang Disaluti 562 Kilogram Emas

Kuil Emas atau nama sebenarnya Sri Harmandir Sahib yang bermaksud "Tempat tinggal Tuhan" adalah Gurdwara (tempat beribadat) paling suci bagi penganut Sikh. Ia terletak di bandar Amritsar, Punjab, India. Dibina bada tahun 1577 oleh guru ke-5 Sikh iaitu Guru Ram Das, kuil ini mempunyai tarikan yang tersendiri.

Pasti anda sudah tahu apa tarikannya. Ya, ia merupakan sebuah kuil yang disaluti emas tulen. Ia menjadi perhatian seluruh dunia dan para pelancong tidak melepaskan peluang untuk menyaksikan dengan mata sendiri antara kuil termahal di dunia ini.

Ia pada mulanya dibina sebagai sebuah kuil biasa tanpa salutan emas. Ia mula dibina pada Disember 1585 dan siap 19 tahun kemudian pada Ogos 1604.

2 abad selepas Golden Temple ini dibina, ia menjalani proses salutan emas yang telah diarahkan oleh Maharaja Ranjit Singh pada tahun 1830. Bagi menjayakan usaha tersebut, emas seberat 162 kg digunakan yang bernilai kira-kira RM31.9 juta.

Kuil ini sekali lagi diubahsuai di antara tahun 1995 hingga 1999. Ia sekali lagi diubahsuai pada tahun 1990-an dan kali ini ia melibatkan emas seberat 500 kilogram. Jika dihitung pada hari ini, kos yang dibelanjakan ketika itu adalah sebanyak RM90.9 juta.

Segala pengubahsuaian yang dilakukan dalam menyaluti kuil ini dengan emas tidak dilakukan dengan teknik penyaduran tetapi dilakukan oleh artisan yang berkemahiran tinggi. Pakar-pakar dalam bidang tersebut dibawa dari seluruh India bagi menghasilkan satu seni yang tiada bandingan.

Emas yang digunakan adalah emas 24 karat yang mana ia lebih tulen daripada emas 22 karat yang ada di kebanyakan rumah di India.

Ketika pengubahsuaian oleh Maharaja Ranjit Singh, sebanyak 7 hingga 9 lapisan disalut pada Golden Temple ini. Dan ketika pengubahsuaian sekali lagi yang memakan masa 4 tahun, sebanyak 24 lapisan emas disalut pada kuil ini.

Menurut laporan, seluruh kos penyelenggaraan kuil ini adalah melalui sumbangan dan derma. Kerja-kerja membersihkan dan menyelenggara termasuk memasak dan menyediakan langar (makanan percuma untuk pengunjung) dilakukan oleh sukarelawan tanpa sebarang bayaran.

Harmandir Sahib, nama lain bagi kuil ini, menerima kunjungan yang sangat ramai. Dilaporkan lebih daripada 3 juta pengunjung melawati kuil ini setiap bulan, yang kelihatan sangat menakjubkan dan bercahaya pada siang hari.

Bangunan suci ini pernah diserang dalam apa yang digelar sebagai "Operasi Bintang Biru" pada Jun 1984 yang telah diarahkan oleh Indira Gandhi, Perdana Menteri India ketika itu. Ia bertujuan menghapuskan pemisah Sikh yang dikatakan mengumpul senjata di kuil ini. Ia juga merupakan tindakbalas kepada kemerosotan undang-undang dan perintah di Punjab.


Ini Sebab Ibu Hamil Lebih Mudah Alami Kencing Kotor Dan Kesan Jika Tidak Dirawat

Penulisan ini ditulis Dr. Muhammad Izzat, seorang Pegawai Perubatan Obstetrik & Ginekologi, di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Isteri : "Apsal doktor ni, tak abes-abes menyusahkan jer ! datang follow up je nak air kencing, datang follow up je pegi suruh kencing dalam botol ni. kalau tak kencing tak boleh ke?? Ini nak masuk toilet pun beratur panjang"

Suami : "Alahhhh... awak ikut je lah ape doktor tu nak"

Isteri : "Abang faham tak? Saya ni bukannya ada kencing kotor. kalau tak sakit tak payah la sibuk-sibuk nak check. Kencing saya pun jernih jer macam air paip, tak tahu la kenapa doktor tu sibuk sangat nak tengok air kencing!"

'Menyusahkan' - itulah kata-kata kekecewaan yang diluahkan oleh ibu muda tersebut. Ternyata perkataan itu amatlah menyakitkan dan pahit untuk ditelan, namun yang demikian penggunaan nya sangat tidak tepat dalam konteks ini.

Betul ke pemeriksaan air kencing secara berkala ini sebenarnya memang menyusahkan ibu? Adakah kencing kotor ini bermakna air kencing berkeladak dan mempunyai sampah sarap, seperti dakwaan ibu muda tersebut?

1. Ketika hamil, banyak perubahan fisiologi yang berlaku dalam badan ibu, lebih-lebih lagi pada sistem perkumuhan air kencing yang menyebabkan si ibu senang untuk mendapat jangkitan pada salur kencing.

2. Isipadu pundi kencing bertambah dan otot-otot pada pundi kencing menjadi kurang tegang. 90% ibu mengalami perkembangan pada salur ureter disebabkan tindakan hormon progesteron yang tinggi ketika hamil.

Tekanan daripada rahim yang membesar juga menyebabkan pengaliran air kencing menjadi perlahan sekaligus memudahkan bakteria terkumpul dan bermulalah jangkitan pada salur kencing.

3. 70% ibu mengandung pula mempunyai gula dan protein dalam air kencing, memudahkan bakteria berkembang dan memulakan jangkitan pada salur kencing.

4. Apabila melakukan hubungan kelamin ketika hamil, salur kencing uretra terkadang tercedera menyebabkan bakteria dari faraj memasuki salur kencing .

5. Faraj boleh menjadi tempat takungan bakteria dari salur pencernaan kerana kedudukannya yang rapat dengan rektum dan usus besar.

Jadi, bakteria dari rektum atau usus besar ini boleh memasuki salur kencing melalui urethra yang telah tercedera.

6. Umur ibu yang meningkat, meningkatkan kemungkinan untuk mendapat kencing kotor juga .

7. Ketidaknormalan pada sistem perkumuhan air kencing, atau ibu mempunyai penyakit kencing manis menyebabkan lagi senang untuk dapat kencing kotor ini .


Negara Mana Yang Paling Banyak Cuti Awam di Dunia?

Orang Malaysia selalu ingatkan kita ni dah banyak rehat akibat banyaknya cuti umum di negara kita, tetapi sangkaan kita sebenarnya jauh meleset.

Ada banyak lagi negara lain yang mengamalkan dasar pelaksanaan cuti umum yang jauh lebih banyak dari kita.

Tak percaya? Memang benar. Berikut adalah senarai negara-negara di dunia yang paling menganjurkan cuti umum pada rakyatnya untuk berehat.

Thailand menitik beratkan sambutan untuk masyarakat Buddha dalam kalendar cuti mereka, memulakan tahun baru mereka dengan menyambut tahun baru seterusnya menghormati sambutan Magha Puja.

Sambutan itu diraikan penganut Buddha apabila bulan penuh, dipercayai mampu   mengelakkan diri seseorang itu daripada perkara buruk.

Setiap 6 April, Thailand akan menyambut hari Chakri yang sejarahnya berpunca daripada pembentukan Dinasti Chakri dan penubuhan kota Bangkok.

Sambutan paling besar di Thailand adalah hari festival Songkran di mana kebanyakan keluarga akan berkumpul.

Selain itu mereka juga menyambut hari Wesak, hari Dhamma bagi meraikan permulaan agama Buddha dan cuti dua hari memperingati kematian Raja Bhumibol Adulyadej, yang baru meninggal pada 2016 serta kematian Raja Chulalongkorn pada tahun 1910.

Dengan 17 hari cuti awam seluruh negara, masyarakat China mengadakan dua sambutan tahun kalendar baru dan tahun baru mengikut kalendar Cina.

Sempena menyambut hari Ching Ming pada setiap 4 atau 5 April, masyarakat China akan memperingati orang tua mereka mereka menerusi upacara menghadiahkan barang-barang di kubur nenek moyang, bagi memperingati dan membalas jasa mereka sambil membersihkan kawasan kubur.

Selain itu, masyarakat China juga mengadakan perlumbaan Bot Naga bagi memperingati upacara Festival Duanwu atau Dragon Boat Festival yang tarikhnya ditetapkan bergantung kepada kalendar orang Cina.

Filipina juga tidak kurang hebatnya dalam memberikan cuti kepada rakyat mereka yang bekerja.

Seperti Sri Lanka dan India yang akan kami senaraikan sebentar lagi, Filipina mengamalkan pemberian cuti kepada rakyat mereka atas sebab kewujudan masyarakat pelbagai etnik di negara mereka.

Filipina banyak meraikan sejarah mereka seperti cuti pada 9 April yang dikenali sebagai Day of Valor sempena kejatuhan wilayah Bataan.

Mereka juga menyambut ulangtahun hari bermulanya Revolusi Filipina yang dipanggil The Cry of Pugad Lawin pada 28 Ogos, hari kelahiran Andres Bonifacio bapa Revolusi Filipina pada 30 November dan hari memperingati kematian pemimpin ulung mereka, Jose Rizal pada 30 Disember.

Trend ini diteruskan lagi dengan India di mana dalam setahun mereka mempunyai 21 hari cuti. Masyarakat majmuk banyak perayaan. Banyak perayaan? Banyak cuti!

Terdapat 4 hari cuti umum negara mereka iaitu hari republik, hari pekerja, hari kemerdekaan dan hari meraikan Mahatma Gandhi yang disambut pada 2 Oktober.

Selain itu, perayaan bercorak agama dianuti rakyat negara India juga diraikan dengan cuti, yang diberikan apabila tiba tarikh-tarikh yang ditetapkan.

Dengan masyarakat majmuk yang mengamalkan kepelbagaian bangsa dan agama seiras dengan Malaysia, terdapat banyak keperluan untuk mewujudkan cuti-cuti khas.

Untuk setiap satu hari di mana bulan mengambang penuh, masyarakat Sri Lanka akan meraikan hari bulan mengambang penuh yang dipanggil Hari Poya mengikut kepercayaan masyarakat Buddha.

Jika bernasib baik dalam bulan tersebut ada dua hari bulan mengambang penuh, hari itu juga akan diberikan cuti umum yang digelarkan hari Adhi.

Mengikut rekod rasmi setakat ini Malaysia mempunyai 15 hari cuti umum setiap tahun, tidak termasuk dengan cuti-cuti peristiwa yang boleh muncul tiba-tiba contohnya seperti meraikan kemenangan Sukan SEA atau hadiah kemenangan pilihanraya.

Walaupun cuti ini seronok, di beberapa negara yang disenaraikan wujud isu yang timbul khasnya di India dan Sri Lanka; apabila terlalu banyak cuti didakwa mengganggu produktiviti pekerja mereka.

Pelbagai pandangan telah dikeluarkan, tetapi tiada perubahan dapat dilakukan kerana kerajaan memerintah tidak mahu mengambil langkah kurang popular; memansuhkan cuti bagi memelihara keharmonian masyarakat majmuk di sana.

Walaupun begitu bagi penulis, kami tetap mengharapkan agar lebih banyak cuti diberikan. Produktiviti terlebih-lebih pun buat apa.


6 Dadah Jalanan Yang Sebenarnya Mempunyai Manfaat Kesihatan

Dadah itu membinasakan. Semua orang tahu. Antara perosak anak muda di serata dunia adalah disebabkan penyalahgunaan dadah. Namun, dadah itu sendiri tidak bersalah, yang bersalah adalah mereka yang mengeskploitasi golongan yang lemah yang kemudiannya menyalahgunakan untuk sebab-sebab tertentu.

Tapi kebanyakan dadah jalanan yang menjadi perosak anak muda, sebenarnya mempunyai manfaat yang besar kepada kesihatan. iluminasi.com ingin berkongi 6 jenis dadah jalanan yang berbahaya tetapi mempunyai manfaat.

Bagi mereka yang suka berparti, ketamin mungkin menjadi dadah pilihan untuk "high". Tapi bagi doktor haiwan, ia digunakan sebagai ubat penenang kuda. Jadi jika anda mendengar bahawa ketamin mampu membantu masalah kemurungan, ia tidak lah memeranjatkan sangat. Jika kuda sebesar itu pun boleh ditenangkan menggunakan ketamin, apatah lagi manusia?

Sebuah kajian dijalankan di Universiti Yale mendapati bahawa ketamin bukan sahaja meredakan gejala kemurungan, malah ia mampu menyembuhkan bahagian otak yang rosak disebabkan oleh tekanan akut, trauma dan kemurungan dengan memperbaiki sinaps yang terputus.

Satu dos mampu bertahan selama 10 hari, dan tak peliklah jika melihat kuda sentiasa gembira dan tenang.

Jika anda mempunyai masalah untuk fokus di tempat kerja, atau mudah diganggu dengan angan-angan, rasa gelisah, atau rasa terganggu, anda mungkin mengalami Attention Deficit Hyperactivity Disorder (ADHD).

Stimulan seperti Meth, jika diambil dalam dos tertentu (jangan cuba sendiri), mampu menyelia bahan kimia dalam otak yang dipanggil pemancar neuro (neurotransmitter) seperti dopamin dan norepinephrine. Kedua-dua ini membantu mengawal ketagihan kelakuan dan obses terhadap sesuatu. Namun ia tak bermaksud anda harus dapatkan dan gunakan syabu hanya kerana ia dapat membantu masalah ini.

Selain itu, syabu juga dapat memerangi obesiti, dan banyak program turunkan berat badan yang cepat mengesyorkan pengambilan dadah yang dipanggil Desoxyn (dimethylbenzeneethanamine hydrochloride or pure methamphetamine)

Ya, semua tahu heroin adalah antara dadah yang paling berbahaya di dunia. Namun, dalam melegakan kesakitan, tiada apa yang dapat menandingin heroin. Di United Kingdom, heroin diberikan kepada wanita hamil yang dikenali sebagai "diamorphone", iaitu heroin. Ia mungkin diberikan untuk menyelamatkan ibu-ibu hamil yang sedang dalam ketakutan.

Ia disuntik ke dalam secara intravena (ke dalam saluran darah) bagi melegakan kesakitan yang amat sangat dan mengurangkan tekanan. Namun ia juga memungkinkan proses melahirkan anak menjadi lebih lama, tetapi rendah risiko. Jika hanya disuntik sekali, ia tak akan menyebabkan ketagihan dan tiada kesan buruk kepada badan.

Tak kisahlah apa pun nama yang anda panggil, ganja, pot, marijuana, grass, herb, atau weed, dadah ini sehingga kini menjadi bahan pertengkaran di antara dua pihak yang bertelagah. Dianggarkan sebanyak 3.8% daripada populasi dunia menggunakan dadah ini. Di Amerika Syarikat, 26 negeri menggunakan ganja dalam perubatan.

Jadi, memang benar ganja yang mengandungi cannabinoids mempunyai kebaikan untuk kesihatan. Antara salah satunya adalah sebagai penahan sakit yang ada dalam THC (tetrahydrocannabinol). Malah, badan kita sendiri menghasilkan cannabinoids dalam jumlah yang kecil secara semulajadi bagi mengurangkan kesakitan bila diperlukan.

Satu lagi jenis cannbinoid, CBC (cannabichromene) telah terbukti membantu merawat epilepsi. Ganja juga mampu mengurangkan keradangan, membantu melawan MS (multiple sclerosis), menghentikan kekejangan otot, mengurangkan masalah pundi kencing dan juga mencegah muak ketika kemoterapi. Ganja perubatan juga mampu membantu kanak-kanak yang mengalami sawan.

Sebut kokain sahaja, memang ramai membayangkan sebaris serbuk putih atas meja dan disedut menggunakan hidung untuk mendapatkan "feel" khayal. Walaupun kokain adalah antara dadah yang membinasakan di dunia, namun ia juga mempunyai manfaat. Satu ketika dahulu kokain dipuji sebagai dadah yang mengagumkan di seluruh dunia.

Ia digunakan secara meluas sebagai julap dan penyebuh mabuk, demam alergi (hay fever) dan juga ketagihan alkohol. Namun, ia dibuktikan menyebabkan ketagihan, dan tidak lagi digunakan. Tapi kokain tidak diketepikan dan masih digunakan oleh pakar seperti pakar mata, hidung dan tekak sebagai anestetik dalam pembedahan.

Kokain pernah satu ketika dahulu digunakan dalam pembuatan ubat melegakan sakit gigi.

Methylenedioxymethamphetamine (MDMA), atau nama yang lebih dikenali, ectasy, dalam bentuk kristal, mampu untuk menyembuhkan gangguan tekanan selepas trauma (PTSD). Namun, pakar sakit jiwa tidaklah menggalakkan mereka yang mempunyai masalah trauma mengambil ecstasy seperti makan coklat M&M begitu sahaja dan mengharapkan kesan yang cepat.

Dalam persekitaran klinikal, peningkatan serotonin yang disebabkan oleh dadah ini menyebabkan pesakit menjadi lebih tenang dan gembira, dan mampu berhubung secara lebih baik dengan pakar terapi. Pesakit menjadi lebih terbuka dan rawatan menjadi lebih mudah bagi semua individu yang terlibat.

Rasa takut dan tertekan hilang jika mengambil ectasy yang membolehkan pesakit membincangkan dan menceritakan pengalaman trauma tanpa masalah. Pesakit mampu menceritakan segalanya dari awal tanpa risau akan trauma dan rasa takut disebabkan oleh mengingatkan kejadian buruk dalam hidup mereka.


Empat Haiwan Yang di Larang Umat Islam Membunuhnya

Rimas betul kita dengan semut. Apatah lagi apabila jumlahnya semakin banyak sehinggakan bersarang di tempat-tempat sempit di rumah kita.

Pergi ke pasaraya, kita dapat melihat bermacam jenis ubat pembunuh semut sama ada dalam bentuk semburan, perangkap atau racun yang akan diangkut balik lalu bertindak membunuh seluruh koloni semut.

Tahukah anda semut adalah antara 4 serangga dan haiwan yang kita dilarang membunuhnya?

Secara asasnya, Islam melarang umatnya membunuh semut tanpa sebarang sebab. Semut mempunyai surah khas untuk mereka iaitu surah An-Naml, yang diambil bersempena kisah Nabi Sulaiman as. dan ketua semut yang berkomunikasi dengan Nabi Sulaiman as. memohon pertolongan agar bala tentera Nabi Sulaiman as. tidak memijak mereka.

Dalam al-Quran ada satu surah yang dengan jelas menceritakan peranan besar lebah pada hidup manusia. Surah An-Nahl, ayat 68 dan 69 yang menyatakan dengan jelas arahan Allah swt. pada lebah di mana mereka patut tinggal, tugas mereka sebagai makhluk Allah di muka bumi ini dan faedah besar yang dibawa oleh lebah kepada manusia.

Burung yang menjadi tema kepada lagu klasik M.Nasir ini agak sukar dijumpai di negara kita. Menjadi salah satu binatang yang disebut secara jelas dalam Kitab Al-Quran dalam surah An-Naml bermula ayat 22 atas usahanya memerhatikan manusia dan hubungan spesis ini dengan Nabi Sulaiman As., burung hud-hud adalah salah satu burung yang dilarang pada umat Islam membunuhnya.

Burung shurad tidak disebutkan dalam al-Quran atau mempunyai kisah pertalian dengan mana-mana Nabi melainkan disebut sebagai salah satu haiwan yang tidak patut dibunuh melalui hadis dua hadis  “Rasulullah saw. melarang membunuh shurad, katak, semut, dan hud-hud. (HR. Ibnu Majah)" dan "Diriwayatkan dari Ibnu Abbas ra. dia berkata, Rasulullah melarang kami membunuh empat macam binatang: semut, lebah, burung hudhud dan burung shurad (HR. An-Nasa’i dan Ahmad).

Burung shurad ini dikatakan sejenis burung yang kepala dan paruhnya besar, perutnya berwarna putih dengan punggung berwarna kehijauan, memakan binatang-binatang kecil lain. Hidup di kawasan Afrika dan gemar tinggal dalam kawasan yang terbuka seperti padang rumput dan savana.


Kisah Menyayat Hati Pelajar Yang Pergi Ke Sekolah Hanya Pakai Selipar

Penulisan ini ditulis saudara Mohd Fadli, seorang guru, di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Dari jauh aku perhati murid ini pakai selipar lagi datang ke sekolah. Sedikit geram dan marah aku rasa. Sebab Jumaat lepas aku dah tegur, katanya kasut basah.

Hari Isnin dan Selasa pun katanya kasut basah lagi. Aku maafkan dan pesan supaya jaga kasut elok-elok. Jemur belakang peti sejuk dan letakkan surat khabar dalam kasut, pesanku.

Dia angguk saja sambil menunduk. Tapi Rabu lepas, dia masih tak pakai kasut!

Tercabar jugalah aku sebagai guru disiplin ini. Aku dah tegur elok-elok siap bagi petua dan pesanan lagi. Tapi jika berkali-kali tidak dihirau siapa yang tak marah dan geram, ye tak?

"Aisyah, Datang sini!" Lantang dan kuat sekali aku memanggil dia.

Dari jauh nampak dia ketakutan disergah guru. Dia tahu dia bersalah. Perlahan dia datang dekat aku. Matanya memandang lantai.

"Awak dah kenapa? Dari Jumaat lepas cikgu pesan suruh pakai kasut. Setiap hari awak pakai selipar dengan alasan kasut basah. Sebelum ini memang cuaca tak menentu. Semalam tak hujan pun. Kenapa pakai selipar?" tegas aku bertanya.

Sebelum ini dah banyak kali aku berlembut. Kali ini aku kena tegas. Dia hanya merenung lantai. Tak berani bertentang mata dengan si guru yang tengah marah. Perlahan dia menjawab,

Aku tak dapat terima alasan itu. Sebab hari Selasa tidak hujan. Aku bagi amaran terakhir. Keras dan tegas!

Semalam, ada cikgu cakap kat aku Cikgu Sariza cari aku. Ada hal katanya. Kebetulan ada masa free, aku jumpa Kak Sariza di kantin.

"Fadli. Aisyah tu murid kelas akak. Kesian kat dia, duit belanja selalu tak bawa. Kasut dia pula rosak. Langsung tak boleh nak tampal dah. Sebab itu dia tak pakai kasut ke sekolah. Mak dia muallaf," jelas Kak Sariza.

Tersentak aku mendengar penjelasan Kak Sariza. Rupanya dia malu nak bagitahu kasut dia rosak. Dia malu hendak meluahkan segala kesusahan yang melanda diri dan keluarganya. Rasa bersalah membuak-buak datang menyerang sanubariku.

"Tak apa kak. Saya memang nak lancar Projek Beg Sekolah, Uniform Sekolah dan Kasut Sekolah bulan ni. Untuk kegunaan murid miskin, anak yatim dan mereka yang memerlukan pada sesi persekolahan tahun depan. Saya akan masukkan dia dalam list saya," balasku dan segera beredar keluar.

Aku cepat-cepat keluar kerana nak cari Aisyah. Setiap murid yang aku jumpa, aku kerah cari Aisyah. Kebetulan masa tu waktu rehat. Memang payah nak jumpalah. Tidak lama kemudian, Aisyah dan adiknya datang. Mata mereka berdua tunduk memandang lantai.

Cantik budak berdua ini. Berkulit putih, bermata sepet. Maklumlah, ibunya muallaf. Pakaiannya bersih dah rapi. Baju nampak kemas bergosok, walau bukan baju baru, tapi nampak sangat terjaga sekali.

"Kenapa awak tak bagitahu cikgu kasut awak rosak?" soalku. Dia diam. Tiada sepatah suara keluar. Mata masih memandang lantai kantin.

"Awak ada duit nak makan?" soalku. Geleng. Adik dia turut geleng kepala sama.

"Nah, buat beli makanan. Pergi makan," ujarku. Dia mengangkat kepala dan memandangku dengan mata berkaca,

Sebak aku rasa. Sangat sebak. Aku marahi dia atas nasib keluarga yang diuji Tuhan di atas sana. Dan dia redha dimarahi tanpa membuka kisah sebenar. Walau sebak, aku tahan sekuat hati. Air mata aku telan, ramai mata menyaksikan aku bersoal jawab dengan Aisyah termasuk rakan guru.

Namun sewaktu menulis kisah ini, mata aku bergenang. Sewaktu dia berpaling hendak pergi, aku berpesan padanya,

"Esok bawa kasut awak yang rosak tu bagi kat cikgu ya."

Di mengangguk tanda faham dan berlalu pergi. Hilang dicelahan ratusan murid yang riuh rendah membeli makanan waktu rehat.

Hari ini, sebaik sampai sekolah aku terus mencari Aisyah. Aku tarik dia ke belakang, jauh dari orang dan minta dia bagi kasut dia kat aku. Inilah kasutnya. Aku ambil dan simpan dalam kereta. Aku nak beli kasut baru buat dia. Tak perlu tunggu tahun depan, tak perlu tunggu projek amal aku mula.

Sekolah berbaki dua bulan lagi. Aku tak sanggup biarkan anak ini terus rasa rendah diri datang ke sekolah dengan memakai selipar. Aku tak nak dia malu nak menjawab soalan setiap guru kenapa dia berselipar setiap hari.

Dan setiap hari juga aku akan cari anak ini dan adiknya untuk beri wang belanja. Lebihan kiriman sahabat dalam Projek Kain Kapan yang lepas masih berbaki ditangan. Bolehlah aku guna untuk tujuan ini.

Sewaktu dia datang jumpa aku tadi, aku perasan beg itu. Itu beg Swan yang aku agih dalam Projek Beg Sekolah tahun lepas. Masih kukuh dan elok. Aku memang beli yang berkualiti bila nak sedekah atau hadiah apa-apa kat orang.

Projek Beg Sekolah ni aku dan 'run' masuk tiga tahun dah tahun ni. Cari dana, beli beg dan hadiahkan pada murid miskin, anak yatim dan mereka yang memerlukan. Kawan dan followers lama aku memang dah maklum dan tahu.

Jadi sempena Hari Jumaat yang barakah ini, aku umumkan Projek Beg Sekolah, Uniform Sekolah dan Kasut Sekolah untuk golongan sasar aku buka sekarang! Siapa mahu join aku untuk projek amal kali ini mohon komen "saya" diruangan komen.

Sila pm aku untuk join sama dalam projek amal kali ini. Yang dah biasa join projek amal, tak perlu pm. No akaun biasalah ya.